John Snow: Bapa Kajian Wabak Moden

Pada pertengahan abad ke-19, kolera adalah wabak dan menyebabkan kematian banyak orang di London tidak dapat membuat banyak penurunan dalam penyebaran penyakit seperti kolera, walaupun orang mengambil banyak langkah berjaga-jaga dan menghindari udara yang buruk mengikut teori miasma.

Pada masa itu, John Snow, salah seorang saintis perubatan pada ketika itu datang dengan hipotesis baru bahawa penyebab utama dan penyebaran kolera bukanlah udara yang buruk, sebaliknya, kolera dapat disebarkan di dalam air, makanan atau tangan dan mulut yang tidak bersih.

Menjelang tahun 1849, sekitar 53 ribu kematian akibat kolera direkodkan di England dan Wales. Menurut kajiannya, kuman ini ditularkan dari satu orang ke orang lain dengan minum air. Tetapi hipotesis Snow tidak diterima pada tahun 1850-an kerana dia bukan ahli senior dalam perubatan, ia juga menyokong teori kuman dengan menolak teori miasma. Snow menerbitkan sebuah artikel pada tahun 1849 yang menggariskan teorinya, tetapi para doktor dan saintis menganggap dia berada di jalan yang salah dan bercanggahan dengan kepercayaan popular pada masa itu bahawa kolera disebabkan oleh zat beracun (teori miasma) dalam udara.

Pada tahun 1854, wabak kolera merebak, yang menjangkiti keluarga penduduk dan kerani dari kedai-kedai di Regent Street yang berdekatan. Wabak ini menyebabkan cirit-birit yang teruk dan kematian yang sangat tinggi, dengan kira-kira 600 kematian dalam satu minggu selama September 1854. Dr. Snows segera bekerja untuk membuktikan teorinya bahawa air yang tercemar adalah penyebab wabak itu.

Dia memetakan kes-kes kolera berlaku di West End London dan mendapati mereka tinggal di sekitar pam air di Broad Street. Selain mereka yang tinggal di dekat pam, Snow menjejaki ratusan kes kolera ke sekolah, restoran, perniagaan dan pub berdekatan.

Snow juga menyiasat kumpulan orang yang tidak dijangkiti kolera dan cuba mengesan sama ada mereka minum air pam. Maklumat itu penting kerana ia membantu Snow menyingkirkan kemungkinan sumber wabak lain selain air pam.

Dia juga menemui beberapa penemuan penting dalam kajiannya. Sebuah penjara, berdekatan Soho mempunyai 535 orang tahanan tetapi hampir tidak ada kes kolera. Snow mendapati penjara mempunyai perigi sendiri dan membeli air dari Grand Junction Water Works. Jadi penghuni penjara itu tidak menggunakan air dari Broadstreet.

Keyakinan John Snow mengenai punca jangkitan di London memaksanya untuk menentang kepercayaan popular pada zamannya dan meyakinkan pihak berkuasa tempatan di West End London untuk mematikan pam air di Broad Street. Hasil daripada tindakan itu, kes jangkitan kolera semakin menurun.

John Snow meninggal dunia akibat strok ketika bekerja di pejabatnya di London pada 10 Jun 1858 ketika berusia 45 tahun. Mayatnya dikebumikan di Tanah Perkuburan Brompton. Memorial John Snow dibangunkan di Kota London sebagai tanda mengingati tokoh itu.

John Snow ialah antara tokoh awal yang memulakan kaedah kajian epidemiologi iaitu kajian tentang taburan sesuatu penyakit atau keadaan kesihatan, faktor-faktor yang mempengaruhinya dan penggunaannya dalam kawalan penyakit. Bidang ini memberi tumpuan kepada pengajian dan penyelidikan berkaitan kekerapan penyakit, pola penyakit, faktor-faktor yang boleh meningkatkan atau mengurangkan insiden penyakit, dan hubungan sebab dan akibat antara pendedahan kepada sesuatu faktor dan di dalam sesuatu populasi manusia.

RUJUKAN:

Tulchinsky T. H. (2018). John Snow, Cholera, the Broad Street Pump; Waterborne Diseases Then and Now. Case Studies in Public Health, 77–99. https://doi.org/10.1016/B978-0-12-804571-8.00017-2


R.I.P Robert Mugabe

Robert Mugabe, bekas PM (1980-1987) dan presiden (1987-2017) Zimbabwe baru saja meninggal dunia pada usia 95 tahun.

Sebut pasal Zimbabwe, orang akan ingat hyperinflasi yang tak masuk akal, sampai nilai sekeping duit kertas boleh cecah 100 trilion. Dan orang pun akan ingat Mugabe sebagai orang yang gagal menguruskan ekonomi Zimbabwe sampai bila-bila.

Tapi Mugabe sebenarnya ialah bapa kemerdekaan Zimbabwe, atau nama lamanya Rhodesia. Dari 1976-1979, Mugabe bersama-sama Joshua Nkomo mengangkat senjata menentang elit Rhodesia berkulit putih yang mewakili hanya 5% daripada populasi keseluruhan. Perjuangan Mugabe akhirnya membawa kepada Perjanjian Lancaster House yang menamatkan konflik dan mengadakan PRU pada 1980.

Parti Mugabe menang, kuasa pemerintahan kembali kepada peribumi berkulit hitam yang merupakan majoriti. Nama Zimbabwe menggantikan Rhodesia yang merujuk kepada nama penjajah, Cecil Rhodes.

Sementara itu di Afrika Selatan, Nelson Mandela masih terperuk dalam penjara kerana melawan rejim pemerintah berkulit putih. Kejayaan Mugabe justeru menjadi inspirasi kepada negara jiran itu dalam perjuangan pembebasan peribumi.

Dunia luar pun memandang tinggi kat Mugabe. Tengok gaya dia dalam gambar yang diambil pada tahun 1976 di Geneva, memang promising habis. Ramai beranggapan Zimbabwe yang dikenali sebagai “Jewel of Africa” akan bertambah maju di bawah Mugabe. Pemimpin-pemimpin dunia berbangga dapat melawat Zimbabwe dan menjalin hubungan diplomatik dengan Mugabe.

Malangnya, Mugabe lebih kepada seorang “fighter “, bukan seorang “administrator” yang bagus. Di bawah Mugabe, Zimbabwe hilang kedudukan sebagai ekonomi ke-2 besar di selatan Benua Afrika selepas Afrika Selatan.

Antara kesilapan terbesar Mugabe ialah mengamalkan dasar ekonomi bersifat “austerity” dan pro-neoliberal dalam 5 tahun pertama merdeka. Mugabe mengisytiharkan diri sebagai sosialis, tapi mengamalkan dasar pro-kapitalis yang tak sesuai bagi negara yang baru merdeka.

Bila ekonomi gagal, Mugabe enggan serah kepada yang lebih arif, malah jadi semakin defensif dan memerintah dengan kuku besi. Idea Mugabe untuk menyelesai masalah ekonomi adalah dengan merampas tanah petani berkulit putih untuk dibahagi semula kepada kaum berkulit hitam. Itu bukan saja tak membantu ekonomi malah membuat Zimbabwe huru-hara, dipulaukan oleh komuniti antarabangsa, dan dikenakan sekatan.

Akhirnya, ekonomi Zimbabwe runtuh sekitar tahun 2007. Tu yang jadi wang bernilai bertrilion-trilion. Walaupun ekonomi fail, Mugabe masih dapat bertahan atas sokongan rakan seperjuangan suatu ketika dahulu dan tentera yang setia. Tapi apabila Mugabe naik gila cuba menggantikan naib presiden Emmerson Mnangagwa (salah seorang komrad yang sama-sama berjuang untuk kemerdekaan) dengan bini dia, akhirnya dia digulingkan oleh tentera pada November 2017.

Orang Zimbabwe masih kenang jasa Mugabe sebagai bapa kemerdekaan, tak adalah sampai nak merejam dia atau nak melokapkan dia, cuma mintak dia jangan terlibat dalam politik lagi. Dan dia pun dapat hidup aman dan mendapatkan rawatan kesihatan di Singapura.

Dari seorang “hero”, Mugabe menjadi “zero”. Kalau Mugabe lepaskan kuasa lebih awal, reputasi dan legasi dia akan dapat dijaga, dan Zimbabwe pun tak akan mengalami kerosakan ekonomi. Tapi bukan semua manusia dapat melepasi godaan kuasa.

Sejarah akan mengadili Mugabe dengan seadilnya.


Kisah Peru Yang Sedang Dibantai Teruk Covid-19

Komunisme telah meninggalkan suatu legasi pahit untuk diharungi sehingga hari ini. Walaupun Kesatuan Soviet telah jatuh, badinya masih lagi ada.

Kejatuhannya meninggalkan sebuah dunia unipolar dimana semua menuruti tapak Amerika Syarikat dalam pengimarahan demokrasi, globalisme dan kapitalisme.

Ia merapatkan silaturahim sesama negara, sekaligus memudahkan koronavirus.

Bagi Peru pula, kesan komunisme sebenarnya meruncing sedikit berbeza. 17 Mei ialah tarikh yang sangat penting dalam sejarah Peru.

Republik Amerika Selatan ini bergolak dengan sebuah pep3r4ngan saudara yang berlarutan sehingga hari ini.

Ia bermula apabila Shining Path dan Túpac Amaru Revolutionary Movement bertindak untuk member0ntak kuasa kerajaan Peru pada 17 Mei 1980.

Pep3r4ngan ini menyuburkan tanah untuk menabur benih koronavirus. Ratusan ribuan orang terpaksa lari daripada kawasan-kawasan kampung dimana dua organisasi komunis tersebut bermaharajalela (Albertus, 2020). Dan jumlah besar ini mencuba nasib di ibu negara Lima, untuk hidup dalam keramaian tanpa akses kesihatan yang baik.

Kawasan-kawasan penempatan pelarian sebeginilah yang menjadi zon-zon merah semasa koronavirus melanda.

Dan pada 15 Mei 2020, statistik koronavirus Peru telah memintas China (The Santiago Times, 2020), negara asal kedatangan virus ini yang angka laporannya masih lagi dalam keadaan musykil (Davidson, 2020).

Pihak berkuasa juga tidak mampu untuk mengusahakan penjarakkan sosial atas cara hidup di Peru. Sebuah perintah kawalan pergerakan 15-hari diisytharkan bermula 16 Mac.

Ramai dalam kalangan pelancong Amerika, Australia, British, Israel dan Mexico turut terkandas kerana pembatalan automatik semua penerbangan. Dan tiada siapa dibenarkan keluar selepas 8 malam hingga 5 pagi.

Seorang lelaki dikepung 12 kereta polis sebelum ditangkap hanya kerana membuang sampah di luar waktu.

Orang lelaki hanya dibenarkan keluar pada Isnin, Rabu dan Jumaat. Manakala perempuan pula diberikan izin bagi hari Selasa, Khamis dan Sabtu.

Kedua-dua ini hanya atas urusan makanan, ubat dan perbankan. Tiada siapa dibenarkan keluar hari Ahad.

Semua usaha yang dilaksanakan Peru gagal menghalang kemaraannya dalam rajah statistik. Dan kluster paling besar mereka bertempatkan di sebuah kedai buah dimana 80% peniaga didapati positif.

Kebolehjangkitan di lima kedai barangan basah lain pula didapati dalam lingkungan 50%. Dan Presiden Martín Vizcarra tidak dapat menutup kedai ini untuk mengekalkan jaminan makanan.

Hanya pihak pertahanan dan polis sahaja boleh dihantarnya untuk mengawal keadaan dengan cara pengambilan suhu setiap orang.

Apa yang Peru cuba halang malangnya berlaku. Kuarantin tidak berkesan langsung, kerana pusat penularan berada di tempat yang dibenarkan – kedai barangan basah.

Dan Peru dijangka melepasi paras 100,000 positif dalam sehari lagi selepas memintasi China. Kadar kem4tian pun berada dalam lingkungan 2,648 orang pada 17 Mei.

Dengan kadar semasa, tidak pelik pun jika Peru tenggelam dengan jumlah 200,000 orang sebelum masalah ini benar-benar selesai. Mungkin Peru boleh berasa bangga dengan pengendalian Vizcarra.

Berbeza dengan Presiden Andrés Manuel López Obrador (Mexico) dan Jair Bolsonaro (Brazil), Martín Vizcarra, Presiden Peru tidak memperlekehkan koronavirus.

Selepas mendapati punca penularan sebenarnya berpusat di kedai-kedai barangan basah, Peru hanya perlu bertindak lebih drastik lagi dengan mengamalkan penjarakkan sosial, kebersihan tangan dan pemakaian pelitup sepenuhnya – mungkin dengan pihak ketenteraan sebagai perantara rakyat dan perniagaan.

Vizcarra sudahpun mengumumkan bahawa semua pekerja terlibat di kedai zon panas perlu digantikan. Buat masa sekarang, hanya masa saja dapat menyelesaikan masalah.

RUJUKAN:

Albertus, M. (2020, Mei 15). Peru’s civil w4r left it vulnerable to the p4nd3mic. Retrieved from (Request Link).

Davidson, H, & Beaumont, P. (2020, April 23). China coronavirus cases may have been four times official figure, says study. The Guardian. Retrieved from https://www.theguardian.com/world/2020/apr/23/china-coronavirus-cases-might-have-been-four-times-official-figure-says-study

The Santiago Times. (2020, Mei 16). COVID-19 cases surpass 84,000 in Peru. Retrieved from https://santiagotimes.cl/2020/05/16/covid-19-cases-surpass-84000-in-peru/


Mari Berkenalan Dengan Dunia Animasi Fate

Sebagai peminat dunia animasi Fate, artikel ini adalah suatu keperluan untuk memberikan pengenalan kepada pembaca akan dunia animasi ini yang sentiasa mendapat sambutan hangat dari peminatnya sendiri.

TYPE-MOON adalah sebuah syarikat permainan video yang terkenal dengan penghasilan visual novel dewasa yang popular di seluruh Jepun dan dunia, iaitu Fate/Stay Night. Sebenarnya, novel Fate/Stay Night ini bukanlah projek pembikinan pertama syarikat ini. Ada dua buah visual novel yang pernah dibikin dan mendapat sambutan baik dari kalangan peminat sebelum popularnya novel Fate ini.

Sebelum TYPE-MOON lahir, seorang penulis novel dan artis bernama Nasu Kinoko dan Takeuchi Takashi menerbitkan novel pertama hasil karya mereka berdua iaitu Kara no Kyoukai (The Garden of Sinners) pada bulan Oktober 1998, kemudian mereka menubuhkan sebuah organisasi pembikinan doujin (karya terbitan sendiri) yang bernama Notes pada 1999 sempena karya Nasu terdahulu, juga bernama Notes, novel yang mengisahkan Bumi pada fasa pasca-apokalips. Organisasi Notes kemudian bertukar nama kepada TYPE-MOON untuk tujuan pembaharuan nama atau branding.

Pada Disember 2000, TYPE-MOON menghasilkan visual novel dewasa pertama iaitu Tsukihime, kisah mengenai lelaki protagonis bernama Shiki Tohno yang mampu melihat ajal seseorang. Jualan visual novel ini amat memberangsangkan sehingga ramai peminatnya kerana keunikan Nasu dalam membina penceritaan tentang wanita Pontianak bernama Arcueid.

Dari visual novel inilah, jualan barang berkenaan Tsukihime amat laku dan seramai berjuta-juta peminat bertaburan di seluruh dunia. Kemudian, Tsukihime diadaptasi dalam bentuk anime pada 2003 dan manga pada 2004.

Pada Disember 2002, TYPE-MOON berkolaborasi dengan syarikat pembikinan permainan vdeo French-Bread dan menghasilkan permainan video dalam bentuk fighting mode iaitu Melty Blood. Permainan video ini sebenarnya visual novel Tsukihime tapi ada unsur fighting mode. Melty Blood mendapat sambutan hangat dan antara doujin 2D terbaik yang menerapkan unusr fighting mode. Seterusnya Melty Blood berkembang dengan penghasilan permainan video arcade.

TYPE-MOON kemudian berubah dari doujin organisasi kepada syarikat kormesial pembikinan permainan video dan pada 30 Januari 2004, mereka keluarkan visual novel dewasa seterusnya, Fate/Stay Night yang tidak terjangka mendapat jualan tertinggi setelah hari pertama pengeluaran. Fate/Stay Night adalah visual novel dewasa mengenai seorang remaja lelaki protagonis bernama Emiya Shirou terlibat dalam Holy Grail War apabila secara tak sengaja menyeru roh bernama Saber sebagai penjaganya.

Atas kepopulariti visual novel ini, ia mendapat adaptasi ke dalam bentuk anime di mana 24 episod telah disiarkan pada 6 Januari 2006. Fate/Stay Night juga diadaptasi dalam bentuk manga dan disiarkan pada 26 Disember 2005 oleh majalah Shonen Ace. Visual novel ini kemudian mempunyai sekuel bernama Fate/Hollow Ataraxia yang dikeluarkan pada 28 Oktober 2005 dan juga dikeluarkan dalam betuk PS2 pada bulan Mei 2007.

Bertahun-tahun sejak kewujudan Fate/Stay Night, selepas anime Fate/Stay Night disiarkan pada 7 Januari 2006, Fate bersiri menjadi popular dan peminat Fate bertaburan di seluruh dunia. Maka, TYPE-MOON menghasilkan lagi pelbagai permainan video, visual novel, dan anime seperti Fate/Unlimited Blade Works, Fate/Zero, dan Fate/Apocrypha bagi popularkan lagi dunia animasi Fate.

Pada 2015, permainan video mobile bernama Fate/Grand Order dihasilkan oleh syarikat Delightworks, diterbitkan oleh syarikat Aniplex dan dilesenkan penghasilannya oleh TYPE-MOON. Fate/Grand Order adalah permainan video mobile berunsur RPG (Role-Playing Game) dan ada konsep ‘gacha’ iaitu pemain membuat ‘putaran’ secara rambang untuk memiliki beberapa item yang permain mahukan. Tapi permainan video mobile ini memerlukan wang jika pemain ingin memiliki item yang jarang dimiliki.

Fate/Grand Order mempunyai penceritaan yang kukuh pengisiannya: seorang protagonis bernama Fujimura Ritsuka menjadi ‘Master’ terakhir dalam organisasi keselamatan bernama Chaldea, menyelamatkan dunia dengan mengekalkan sejarah dari diancam musuh, dibantu bersama watak wanita bernama Mash Kyrielight dan Servant’ yang sentiasa bersama Fujimura.

Seramai 240+ karakter ‘Servant’ boleh dimainkan dalam perlawanan sepanjang permainan berlangsung. Selepas Jepun keluarkan permainan video ini, pelayan China dihasilkan pada 2016, pelayan USA dan Korea pada 2017. Dari mula pengeluaran game mobile ini, ia mendapat sambutan hangat sehingga keluarnya anime Fate/Grand Order seperti First Order dan Absolute Demonic Front – Babylonia.

Pada 26 Julai 2018, Fate/Grand Order arcade dikeluarkan oleh SEGA, hanya terdapat di pasaran Jepun. Tahun 2017, Fate/Grand Order memperoleh pendapatan kasar sebanyak $982 juta di seluruh dunia, menjadikan ia permainan video mobile keenam yang mempunyai pendapatan kasar tertinggi dunia.

Sekarang selain Fate/Grand Order, filem bernama Fate/Heaven’s Feel diterbit oleh syarikat Ufotable mendapat sambutan hangat dari kalangan peminat dunia Fate. Fate/Heaven’s Feel adalah filem berpaksikan dari Fate/Stay Night tapi penceritaan berubah dan fokus kepada watak wanita bernama Sakura, walaupun watak protagonis masih Emiya Shirou. Filem ini mempunyai 3 bahagian dan bahagian ketiga filem bakal ditayangkan pada 15 Ogos 2020.

RUJUKAN:
TYPE-MOON Wiki. Retrieved from 13 July 2020. https://typemoon.fandom.com/wiki/TYPE-MOON


Bagaimana Yahudi Menjaga Khazanah Manuskrip Mereka

Yahudi selalu digambarkan sebagai makhluk umpama syaitan dalam sesetengah keadaan. Ini memang benar jika kita lihat kekejaman orang-orang Yahudi berfahaman Zionis yakni fahaman nasionalisme ekstrem bergaya fasis chauvinisme yang gila, terutama terhadap orang Islam Palestin.

Namun kita kena akui juga bahawa orang-orang Yahudi ini amat maju keduniaan mereka, teknologi mereka dan kreativiti mereka. Taktik dan strategi mereka untuk survival amat tinggi dan ini terbukti apabila mereka dapat mengharungi arus politik dan dominasi di tengah-tengah dunia Arab. Strategi yang sama juga cuba diterapkan oleh Singapura dengan mengambil model Israel dan ini bukanlah perkara ‘top secret’ lagi.

Bagaimana Israel boleh bangkit dari zero kepada hero? Dari para pelarian dan imigran yang berhijrah dari seluruh Eropah terutamanya ke tanah yang asalnya milik Palestin kemudian membina negarabangsa dan jatidiri sampai berjaya, sampai digeruni oleh negara-negara Arab di sekitarnya?

Jawapannya amatlah mudah. Untuk membina satu negarabangsa berjatidiri tak terkalahkan, sepertimana Korea Selatan, Israel mesti membina kekuatan dalaman dahulu.

Blueprint yang sama.

Kekuatan dalaman ini bukanlah terkandung dalam gajet-gajet atau mesin-mesin di kilang, namun anehnya menyihir keluar dari manuskrip, artifak, premis bersejarah, karya-karya kesusasteraan seperti hikayat dan dokumen pensejarahan tempatan seperti riwayat, rekod atau prasasti.

Jika kita banyak sumber alam, banyak modal mungkin kita boleh beli banyak senjata asing untuk pertahankan diri kita, kita import teknologi atau apa saja kita import hatta pekerja asing sekalipun sampai makanan pun kita import, NAMUN SAMPAI BILA?

Sumber alam akan berkurangan namun sumber manusia akan lahir, lahir dan lahir dan manusia yang hebat yang lengkap berjatidiri dan berpatriotik, akan fikir bagaimana untuk jaga negaranya, jaga sumber alamnya supaya mampu dikitar semula dan digunakan berkali-kali.

Soalannya, bagaimana untuk menghasilkan manusia-manusia yang hebat itu?

Sebab itu dalam buku Rentaka Sekalian Bijasura ada bab khas untuk membincangkan isu-isu dan kepentingan manuskrip-manuskrip Melayu yang bertebaran di dalam dan luarnegara.

Korea Selatan berjuang membangunkan kebudayaan dan kesusasteraan negaranya dan hasilnya Bucheon dinobatkan sebagai Kota Sastera oleh UNESCO. Israel berjuang 100 tahun untuk hakmilik manuskrip-manuskrip kuno Yahudi dan itu adakah itu penting?

Sangat penting tuan-tuan dan puan-puan sampai si Yahudi yang kecil itu sanggup bersengketa dengan segala Vityaz, Streltsy dan Don Cossacks.

Maka layaklah mereka maju dan berteknologi canggih jauh mengatasi kita yang pi mai pi mai tang tu memitosdongengkan sejarahnya dan sibuk membina ‘Flor de la Mar’ yang seterusnya.

Link: https://www.bharian.com.my/rencana/sastera/2017/11/347722/pendigitalan-manuskrip-kuno-yahudi-tamatkan-pertelingkahan-israel

~Srikandi


Harimau Belang Pernah Wujud Di Borneo?

KELIBATNYA sentiasa digeruni oleh manusia kerana sifatnya yang dikatakan ganas dan mampu membaham manusia.  Telahan lagi binatang jenis kecil seperti pelanduk dan sebagainya merupakan lauk baginya memandangkan ianya adalah jenis karnivor iaitu pemakan daging.  Harimau Belang atau turut dikenali sebagai Pak Belang dikalangan rakyat Malaysia bukanlah sesuatu yang pelik memandangkan habitatnya sememangnya ada di Malaysia iaitu mencakupi banyak negeri di Semenanjung Malaysia kecuali di pulau-pulau, Perlis, Melaka dan Pulau Pinang. Dan untuk Sabah dan Sarawak malah seluruh Pulau Borneo turut dilaporkan tidak pernah menjadi habitat spesis Pak Belang ini.

Kesahihan penyataan itu mungkin ada benarnya kerana sejak di zaman moden ini sememangnya belum ada lagi rakaman video atau bukti nyata kewujudannya di Borneo melainkan spesis harimau yang lain seperti harimau dahan yang popular mendiami pulau ketiga terbesar di dunia.  Dan apa yang menarik sekali walaupun ditidakkan kewujudannya di Borneo lain pula ceritanya apabila kita menyelami  sastera rakyat, busana adat, ritual adat, lukisan kuno dan kosakata di dalam dialek etnik yang pelbagai di Borneo membuktikan bahawa Si Pak Belang  bukanlah binatang yang asing di Borneo.

1. Harimau belang di dalam sastera rakyat Borneo

Sebenarnya banyak cerita lagenda yang mengaitkan kewujudan si Pak Belang di dalam norma-norma penghidupan masyarakat di Borneo dahulukala.  Walaupun ianya sebuah cerita lagenda yang mungkin ditokok tambah bagi mengindahkan jalan cerita si penglipurlara namun bagaimana watak harimau belang itu diwujudkan di dalam pengkisahannya mungkin menarik untuk kita selidiki.

Antara cerita lagenda yang berkaitrapat dengan kewujudan si pak belang adalah satu cerita rakyat yang diwarisi zaman berzaman secara lisan di kalangan masyarakat Dayak Iban di Sarawak iaitu cerita lagenda Keling seorang Panggau iaitu makhluk dari alam ghaib yang dikatakan boleh menjelma menjadi seekor harimau apabila dikehendaki pada waktu-waktu tertentu.  Ada satu ketika diceritakan si harimau telah beradu tenaga dengan si kayu belian bagi menentukan siapakah yang boleh memiliki usia yang paling lama untuk hidup di dunia ini.

Dipendekkan cerita setelah beradu tenaga dengan segala kesaktian yang ada akhirnya si kayu belian yang memenangi pertandingan tersebut.  Dan dek kerana sebelumnya si harimau bercakap besar tetapi akhirnya kalah menyebabkan si harimau yang malu telah melarikan diri jauh dari Borneo dan perjalanannya dikatakan menghala ke tanah Semenanjung. Melalui cerita lagenda ini juga dikatakan mengapa kayu belian banyak terdapat di hutan belantara Borneo dan bertahan sehingga ratusan tahun.

2. Harimau belang di dalam busana adat masyarakat Borneo

Umum mengetahui bahawa busana atau pakaian tradisional etnik di Borneo sememangnya berkaitrapat dengan segala hal di dalam penghidupan mereka.  Material yang digunakan juga kebiasaannya boleh didapati dengan mudah di dalam persekitaran mereka namun penghasilannya pula bukanlah mudah sebaliknya mempunyai proses-proses yang tertentu.  Kerana itulah juga busana adat merupakan lambang jatidiri kepada setiap etnik di Borneo.

Di dalam konteks ini ada sejenis busana adat yang masih lagi dipakaikan pada waktu-waktu tertentu di kalangan masyarakat Kenyah Lebu’ Kulit iaitu yang dinamakan “Besunung”.  Besunung ini merupakan baju perang yang wajib digunakan saat hendak turun berperang suatu ketika dahulu.  Besunung yang dipakai oleh golongan pahlawan Kenyah diperbuat daripada kulit binatang seperti beruang, harimau mahupun kambing.  Dikatakan antara sebab “Besunung” yang diperbuat daripada kulit harimau belang adalah yang terbaik kerana ianya sukar ditembusi apabila terkena bilahan mandau atau pedang.

Mungkin tidak ramai masyarakat Kenyah Lebu” Kulit di Borneo yang masih menyimpan besunung yang diperbuat dari kulit harimau belang di dalam almari pakaian mereka sekarang sebagai harta warisan kerana selepas beberapa ketika hanya besunung dari kulit kambing mahupun beruang yang begitu mudah didapati.  Dan kewujudan besunung dari kulit harimau belang pernah dikaji dan dilihat oleh Hose dan McDougall seperti yang dilaporkan oleh mereka pada tahun 1912.

3. Harimau belang di dalam ritual adat masyarakat Borneo

Ritual adat masyarakat yang mendiami Borneo juga tergolong di dalam ritual yang unik dan agak berlainan dengan masyarakat lain di dunia.  Ini mungkin berkaitrapat dengan anutan dahulukala yang walaupun sekarang rata-ratanya sudah beragama namun ada sesetengah kefahaman animisme di dalam ritual adat masih lagi diteruskan asalkan tidak melanggar norma-norma agama yang dianuti.

Berbicara dari konteks ini juga peralatan yang digunakan untuk ritual juga boleh dijadikan satu pengantara antara tujuan ianya diadakan.  Kita mengambil contoh antara ritual yang dahulunya digunakan oleh masyarakat Kenyah iaitu apabila adanya satu perselisihan atau perkelahian yang tidak pernah mampu ditamatkan oleh keluarga atau individu.  Ianya mendorong kepada pergaduhan besar sehingga adakalanya boleh membawa kepada kecederaan mahupun korban kepada kedua-dua pihak.

Disaat ianya sudah tidak mampu diselesaikan adakalanya mereka yang lebih berusia atau ketua keluarga masyarakat Kenyah akan mengadakan ritual sumpahan.  Dengan menggunakan satu atau dua taring harimau belang bersama-sama dengan sepotong kulit kijang akan direndam di dalam bekas air lalu diangkat menghadap matahari.  Tatkala ianya diangkat itulah mantera akan dibaca bagi menyeru Balei atau Bali’ atau roh yang akan bertindak memanggil mana-mana harimau untuk datang menyerang dengan memakan hati, meminum darah, daging disiat-siat hingga ke tulang sum-sum mereka yang bergaduh tidak kesudahan itu.

Dek kerana adanya ritual sumpahan seperti inilah menyebabkan mana-mana masyarakat Kenyah tidak mahu ada pergaduhan yang berterusan sehingga mengecilkan hati orang-orang tua mereka.  Sekaligus ianya menunjukkan bahawa apa yang diseru di dalam ritual sumpahan itu pernah juga berlaku sehingga mereka takut untuk ianya akan terjadi lagi.

Seorang pengkaji berbangsa Belanda iaitu Hooijer di dalam kajiannya mengenai ritual-ritual adat masyarakat Kenyah di Sungai Mahakam, Kalimantan pernah mencatitkan bahawa beliau sendiri menjadi saksi satu upacara sumpahan diadakan oleh seorang tua yang begitu kecewa dengan tindaktanduk anak-anaknya yang bergaduh akibat peninggalan harta warisan telah menggunakan taring-taring harimau belang (menurut beliau saiz taring harimau dahan dan harimau belang berbeza) bagi membuat seruan.  Kajian ini beliau lakukan pada tahun 1963 yang mana boleh dikategorikan sebagai berlaku di zaman moden.

4. Susuk harimau belang di lukisan kuno atau patung masyarakat Borneo

Orang dahulukala mereka banyak melukis pada dinding-dinding gua ataupun pada ukiran-ukiran kayu di lamin atau rumah panjang mereka untuk menceritakan segala hal yang dilalui mereka seharian.  Dan hal yang sama juga terjadi di Borneo apabila susuk-susuk harimau belang dilukis pada batu dan juga ukiran patung.  Antara yang boleh dijadikan bukti adalah bagaimana susuk harimau belang diukir di atas batu yang dikenali sebagai Arca Sintang di kalangan masyarakat Dayak Ot Danum di Kabupaten Sintang, Kalimantan Barat.

Betang Tumbang Malahoi merupakan salah satu daripada tempat berhimpunnya sejarah kuno masyarakat Dayak Ngaju yang lokasinya di cabang Sungai Kahayan.  Dayak Ngaju antara masyarakat di Borneo yang terkenal dengan ukiran-ukiran kayu yang pelbagai corak dan jenis.  Di rumah Betang Tumbang Malahoi misalnya mempunyai beberapa ukiran kayu yang mempunyai susuk harimau belang pada bahagian dinding rumah adat mereka.

5. Harimau belang di dalam dialek masyarakat Borneo

Borneo mempunyai pelbagai kaum serta sub-sub etnik yang banyak dan walaupun dari kaum yang sama kadangkala dialek pula boleh berlainan mengikut kawasan penempatan mereka.  Dari konteks ini jika kita menyelidiki dari bahasa yang dipertuturkan oleh masyarakat di Borneo, harimau itu sendiri mempunyai gelaran dalam dialek yang berbeza.

Kita mengambil contoh untuk masyarakat Iban mereka menggelar harimau sebagai Remaung atau bagi masyarakat Banjar Borneo menggelarnya Haramaung.  Selain itu ada juga masyarakat yang lain menggelar ianya sebagai Lenjau atau Lencau dan macan.  Dan penulis begitu pasti dengan pelbagai etnik yang ada banyak lagi himpunan kosakata bagi memperjelaskan harimau belang di dalam dialek-dialek yang sedia ada di Borneo.

Kesimpulannya berdasarkan kepada lima fakta yang diperjelaskan ini mungkin pembaca semua sudah boleh memperkira bahawasanya harimau belang itu pernah wujud di Borneo suatu ketika dahulu.  Ini kerana jika kita menggunakan hukum logik bagaimana orang dahulukala boleh mengetahui kewujudan harimau belang sehingga mampu mencorak sastera rakyat, pakaian yang diperbuat daripada harimau belang digunapakai, melukis rupabentuk harimau belang baik diatas batu atau lukisan dinding rumah panjang malah mempunyai gelaran untuk harimau belang di dalam penuturan mereka jika tidak pernah melihat mamalia tersebut berkeliaran di hutan-hutan di Borneo.

Mungkin ada sebab kenapa ianya pupus di bumi Borneo dan salah satunya cara ianya diburu suatu ketika dahulu yang mana masyarakat Borneo rata-ratanya pakar di dalam memburu dan menangkap binatang di hutan.  Dan tidak kurang ritual-ritual yang diamalkan seperti dikatakan suatu waktu dahulu bagi golongan bangsawan atau raja Orang Ulu adalah satu kemestian untuk si ayah atau raja mereka memburu harimau belang bagi diberikan makanan pertama untuk putera yang pertama dilahirkan.  Kepercayaan mereka hanya dengan memakan daging harimau belang maka putera itu akan mampu menjadi raja yang perkasa dan tidak gentar dengan mana-mana musuh yang mendatang.

Atau mungkin untuk lebih bersifat sainstifik kita jangan sesekali menolak bahawa dahulukala kita semua ini adalah setanah.  Yang mana akhirnya berpisah antara satu sama lain akibat tenggelamnya pentas Sunda sehingga ada yang menjadi bumi Sumatera, Tanah Melayu dan Borneo.  Mungkin kelompok besar si harimau belang telah lari ke Tanah Melayu manakala kelompok kecil tinggal mendiami Borneo sehingga akhirnya pupus akibat epidermik atau kerana kerakusan manusia membunuhnya.  Wallahualam.

-HB-

#KamekSayangSarawak

Rujukan:


Jom Kenali Lohong Hitam

Lohong Hitam (Black Hole) tercipta daripada kematian bintang seperti matahari. Matahari adalah bintang, dan ia juga akan mati tak lama lagi. Tetapi jisim matahari tidak cukup besar untuk menjadi lohong hitam. Maka, bila matahari mati, dia akan jadi kecil dan sejuk yang dinamakan sebagai ‘white dwarf‘.

Bintang hidup dalam keadaan dua daya yang seimbang pada teras/pusat bintang tersebut. Daya pertama adalah daya graviti yang menarik, daya kedua adalah daya nuklear yang menolak keluar. Daya nuklear adalah bahan bakar bintang tersebut. Apabila bintang kehabisan tenaga nuklear, maka tenaga graviti akan menghilangkan kestabilan bintang.

Bagi bintang yang jisimnya lebih besar daripada matahari, ia akan meletup sebagai ‘supernova‘ yang menerangi galaksi. Setelah berlakunya letupan supernova, teras bintang yang masih mengandungi daya graviti akan membentuk Lohong Hitam. Menyedut segala-galanya yang melaluinya.

Lohong hitam mempunyai ‘escape velocity‘ melebihi kelajuan cahaya. ‘Escape velocity‘ adalah kelajuan yang diperlukan untuk lepas daripada graviti. Macam roket nak ke Bulan, perlukan ‘escape velocity‘ Bumi. Dengan premis, tiada perkara yang lebih laju daripada cahaya, maka, apa saja yang masuk ke dalam Lohong Hitam, tidak akan dapat keluar semula. Lohong Hitam mempunyai permukaan yang dipanggil ‘event horizon‘. Apabila kita melepasi permukaan ini, kita tidak akan dapat keluar semula.

Anda pernah nampak pusaran air di laut? Lohong Hitam lebih kurang begitulah. Tetapi Lohong Hitam memusarkan ruang-masa. Maksudnya ia ‘bend space-time‘. Macam mana maksudnya ‘bend space-time‘? Analoginya seperti kita boleh ‘bengkokkan’ udara. Udara berada dalam ruang, ruang itu sendiri boleh dibengkokkan oleh Lohong Hitam. Dan, pusaran air kelihatan 2D, nampak seperti piring, tetapi black hole adalah 3D. Ia seperti bola yang berpusing.

Menurut Teori Kerelatifan Umum (General Theory of Relativity) yang dibangunkan oleh Einstein, Lohong Hitam ‘bend space-time‘ sehingga membentuk ‘singularity‘. Singulariti adalah keadaan di mana koordinat sudah tidak lagi terpakai kerana fabrik ruang-masa ‘dijerut’ sehinggakan tekanan gravitinya sangat tinggi.

Sama seperti pusaran air yang membentuk tornado pada penghujungnya, begitulah juga pada Lohong Hitam. Tetapi ‘singularity‘ bersifat ‘infinity‘, ketumpatannya (density) tidak terhingga. Dikatakan juga, Lohong Hitam juga membentuk ‘wormhole‘, iaitu jalan pintas yang menghubungkan antara dua tempat di galaksi. Namun, masih tiada bukti berkenaan hal tersebut. But, it is very convincing.

Nilai ‘infinity‘ pada Lohong Hitam itu membuatkan persamaan matematik runtuh untuk mengetahui apakah sebenarnya yang berlaku dalam Lohong Hitam. Disebabkan perkara ini, ramai boleh buat andaian macam-macam sebab tiada pembuktian kukuh daripada matematik apakah sebenarnya yang berlaku dalam Lohong Hitam.

Antara Lohong Hitam terbesar adalah yang menjadi pusat galaksi. Alam semesta ini mempunyai banyak galaksi. Galaksi kita adalah ‘Milky Way‘, dan pusat Milky Way adalah Lohong Hitam Supermasif. Jisimnya adalah 4.5 bilion lebih besar daripada matahari.

Kalau tengok filem ‘Interstellar‘, masuk Lohong Hitam akan menuju ke dunia lima dimensi, di mana ruang-masa dimensi ketiga boleh diganggu dengan berpatah balik ke masa silam. Setakat ini, apa-apa cubaan untuk masuk ke lohong hitam itu adalah mustahil sebab sifat gravitinya saja sudah cukup memustahilkan pelbagai cubaan.


Perang Siam-Burma 1765-1767: Detik Kehancuran Kota Agung Ayutthaya

Perang Siam-Burma 1765-1767 atau juga dikenali sebagai Perang Kejatuhan Kedua Ayutthaya merupakan perang besar yang melibatkan Burma yang diperintah oleh Dinasti Konbaung menentang Siam yang diperintah oleh Kerajaan Ayutthaya atau Dinasti Ban Phlu Luang. Perang ini merupakan sinambungan daripada Perang Burma-Siam 1759-1760 ketika pemerintahan Raja Alaungpaya.

Kedua-dua peperangan ini berlaku akibat masalah perdagangan, pertikaian wilayah, dan provokasi di wilayah Tanah Sari (Burma – Thanintharyi atau ejaan lama Tenasserim, Siam – Tanao Si). Selain itu, Siam juga bertindak menyokong secara terbuka puak Mon dan Lan Na yang bangkit menentang Burma menyebabkan kemarahan dalam kalangan orang Burma. Hal ini merupakan faktor utama Raja Alaungpaya bertindak menyerang Siam.

Dalam perang tersebut Burma berjaya menakluk Tanah Sari dan mencipta kerajaan naungan atau boneka bagi puak Mon dan mara hingga ke Kota Ayutthaya dan mengepung kota tersebut. Ketika sedang asyik mengepung Kota Ayutthaya secara tiba-tiba Raja Alaungpaya rebah dan mangkat.

Oleh itu, Burma terpaksa mengundurkan semua tenteranya dan menangguh operasi ketenteraan tersebut. Ketika pemerintahan Raja Naungdawgyi, baginda tidak dapat menumpukan serangan ke atas Siam di sebabkan berlaku banyak pemberontakan dalam negara seperti Pemberontakan Minkhaung Nawrahta yang merupakan jeneral perang utama Konbanug semasa pemerintahan Raja Alaungpaya.

Beliau menentang Raja Naungdawgyi disebabkan beliau merasakan beliaulah yang sepatutnya menjadi raja berbanding Raja Naungdawgyi disebabkan jasa-jasa beliau membantu Raja Alaungpaya dalam meluaskan empayar, pemberontakan tersebut dapat di patahkan. Kemudian timbul lagi pemberontakan lain yang turut dapat di patahkan sehingga kemangkatan baginda. Peperangan untuk menakluk Siam di hidupkan semula apabila Raja Hsinbyushin menaiki takhta kerajaan dengan melakukan persiapan perang bagi menghadapi musuh utama Burma.

Siam yang menyedari akan serangan daripada Burma bertindak menyokong puak Mon di Tanah Sari dan Lan Na yang ketika itu menjadi boneka kepada Burma untuk memihak kepada Siam, puak Mon dan Lan Na kemudian berpihak kepada Siam dan bangkit melawan Burma. Raja Hsinbyushin bersama jeneral perang utamanya iaitu Maha Nawrahta menggempur wilayah tersebut dan berjaya menawan sepenuhnya pada Februari 1764. Burma menjadikan bandar Dawei (Tavoy) di Tanah Sari sebagai pangkalan utama tenteranya sebelum bergerak mara ke arah Siam.

Dalam persiapan menghadapi Siam, baginda bertinda memecahkan pasukannya kepada dua bahagian iaitu satu pasukan menyerang dari Tanah Sari pimpinan jeneral Maha Nawrata, manakala satu lagi pasukan menyerang dari Laos yang di ketuai oleh jeneral Ne Myo Thihapate.

Di utara, kira-kira 25,000 pasukan tentera bersedia untuk menakluk Siam melalui Chiang Mai. Daripada jumlah tersebut, kira-kira 20,000 orang tentera telah di tempatkan di Lampang iaitu sempadan dengan Siam, manakala baki 5,000 di tempatkan di beberapa bandar di wilayah Shan sebagai tentera bantuan (5,000 tentera inilah yang kemudiannya menyelamatkan Burma dari pencerobohan Dinasti Qing).

Di bahagian selatan pula, di Dawei, baginda mengerahkan 30,000 orang tentera serta pasukan penembak dan artileri Perancis pimpinan Pierre de Milad bersiap sedia menyerang Siam selepas sekembalinya baginda daripada kempen ke atas Manipur. Dengan ini, kombinasi serangan utara dan selatan mencecah 55,000 orang iaitu serangan terbesar dalam sejarah Perang Burma-Siam sejak tahun 1568-1570.

Pihak Siam juga bersiap sedia dalam menghadapi serangan besar-besaran dari Burma. Siam ketika itu di perintah oleh Raja Krom Khun Anurak Montri atau lebih dikenali sebagai Raja Ekkathat yang merupakan raja terakhir Kerajaan Ayutthaya. Baginda telah memobilisasikan ramai tenteranya sejak serangan Burma ke atas Tanah Sari lagi pada tahun 1764. Pada pertahanan selatan sahaja, jumlah tentera Siam yang telah di rekrut seramai 60,000 orang yang di tempatkan di Ayutthaya dan Nonthaburi mengatasi jumlah keseluruhan tentera Burma. Manakala di bahagian utara pula menempatkan puluhan ribu tentera Siam di bandar Sukhotai dan Phitsanulok bagi menghadapi pasukan Burma pimpinan Ne Myo Thihapate. Siam telah menyewa kapal perang milik pedagang British dan membeli puluhan ribu senapang dan meriam bagi menguatkan tenteranya.

Strategi Raja Hsinbyushin ialah menyerang Siam dari utara terlebih dahulu memandangkan jarak sempadan utara dengan Kota Ayutthaya yang jauh berbanding tentera selatan yang lebih dekat. Burma bertindak menyerang Siam pada musim hujan dengan berharap mempunyai tempoh masa yang panjang untuk menyerang ketika musim panas.

Serangan pertama Burma di lancarkan pada 23 Ogos 1765 dari arah utara pimpinan jeneral Ne Myo Thihapate ketika kemuncak musim hujan. Beliau memimpin 20,000 orang tentera beserta kira-kira 300 buah bot perang menyusuri Sungai Wang. Pergerakan agak lambat kerana cuaca yang buruk dan tentangan daripada penduduk kampung di sekitar laluan tersebut. Burma berjaya menguasai utara Siam dan beberapa pekan berjaya di tawan.

Manakala pasukan pimpinan Maha Nawrata di bahagian selatan pula menggempur Siam dari arah timur wilayah Siam. Serangan yang di sertai 30,000 orang tentera, 2,000 tentera berkuda, dan 200 ekor gajah memasuki Siam melalui laluan berbukit di sempadan Tanah Sari dengan Siam yang di kenali sebagai Laluan Myitta.

Pasukan Burma berjaya menguasai bandar Kanchanaburi dengan pantas. Pihak Siam menjangkakan tentera Burma melalui lalui Chumpon yang lebih jauh, akibat daripada salah ramalan tersebut menyebabkan pihak Siam tidak berjaga-jaga di Laluan Myitta, dengan itu Burma berjaya menakluk dengan mudah.

Selepas berjaya menawan Kanchanaburi, pada musim panas, Maha Nawrata menggerakkan bala tentera nya mara ke arah Nonthaburi yang merupakan bandar besar yang berada sekitar pesisir pantai Teluk Siam. Pertempuran sengit berlaku di Nonthaburi dengan Siam turut di sertai kehadiran kapal perang British yang di sewa oleh Siam, walaupun di bantu kapal moden British, Siam tidak mampu melawan amukan tentera Burma menyebabkan pasukan laut Siam berundur dan kapal perang British melarikan di ke tengah laut.

Kemenangan di Thonburi menyebabkan Maha Nawrata menggerakkan pula 30,000 orang tenteranya mara ke arah Kota Ayutthaya dengan harapan pasukan tentera utara pimpinan Ne Myo Thihapati juga mara ke arah Ayutthaya dari utara. Kota Ayutthaya ketika itu di pertahankan oleh kira-kira 60,000 orang tentera Siam yang sebahagiannya lengkap bersenapang. Menyedari pasukan utara tak kunjung tiba, Maha Nawrata mengubah fikirannya dengan mengundurkan semula tenteranya dari Ayutthaya kerana tidak yakin mampu mengalahkan lautan manusia tentera Siam, dan berkampung di sebuah pagoda yang di bina oleh Bayinnaung ketika invasi menentang Ayutthaya 100 tahun dahulu.

Sementara di utara, pasukan pimpinan Ne Myo Thihapati di tentang hebat oleh penduduk Siam hingga menyebabkan pergerakan mereka menjadi sedikit perlahan. Tetapi serangan balas Burma menyebabkan mereka berjaya menguasai keseluruhan laluan utama menghala ke Kota Ayutthaya. Ketika tentera Burma mara ke arah selatan, satu berita kurang enak berlaku di sempadan antara Burma dengan China apabila tentera Qing pimpinan Liu Zhao bersama 6,000 orang askar menceroboh Burma. B

Baki 5,000 orang tentera Burma yang di simpan di pergunungan Shan bertindak melawan tentera Qing dan berjaya mengalahkan Qing. Dalam masa yang sama pasukan utara Burma terus mara ke arah ibu kota Kerajaan Ayutthaya dan akhirnya sampai di pinggir kota pada 20 Januari 1766. Pasukan selatan pimpinan Maha Nawrata pula di serang oleh Siam tetapi berjaya dipatahkan, kemudian tentera Burma selatan mara ke arah Ayutthaya untuk bergabung dengan pasukan tentera utara. Kedua-dua pasukan bertemu membentuk kira-kira 50,000 orang tentera Burma bagi menggempur 60,000 orang tentera Siam yang berkampung di Kota Ayutthaya.

Pertempuran pertama berlaku pada bulan Januari apabila ribuan tentera Siam keluar dari kota untuk menyerang tentera Burma, tetapi berjaya dikalahkan Burma. Dengan kekalahan tersebut, Raja Siam iaitu Ekkathat telah mengarahkan pasukannya membina kubu, benteng, dan parit bagi mempertahankan kota daripada jatuh ke tangan Burma. Serangan Burma berlaku pada bulan Februari 1766, tetapi berjaya di kalahkan oleh Siam akibat kekebalan benteng pertahanan di samping ramai askar Siam yang bersenapang mempertahankan benteng tersebut. Tentera Burma terpaksa berundur

Selepas serangan tersebut, Siam di landa musim hujan yang lebat dan menenggelamkan beberapa tempat yang rendah. Keadaan ini di gunakan oleh Siam untuk menyerang Burma dengan menggunakan bot dan dilawan oleh Burma, tetapi tidak berjaya menghancurkan Burma. Sebaliknya tentera Burma pula telah menyekat saluran bekalan makanan ke Kota Ayutthaya menyebabkan bekalan Siam semakin berkurangan.

Selepas tamat musim hujan, menjelang musim panas, Burma mengatur semula strategi untuk menyerang Ayutthaya. Sebaliknya tentera Qing bertindak mengganggu pelan Burma untuk menakluk Siam apabila tentera Qing pimpinan Yang Yinju sekali lagi menceroboh Burma dari Burma Hulu untuk menakluk Kota Inwa dengan jumlah tentera yang besar iaitu seramai 27,500 orang. Raja Hsinbyushin tetap enggan mengundurkan tenteranya di Siam sebaliknya hanya menghantar jeneralnya iaitu Maha Thiru Thura untuk menggempur tentera Qing, dan mereka berjaya mengalahkan Qing di sebabkan cuaca panas yang melemahkan pasukan Qing yang tidak biasa dengan cuaca di Burma.

Gangguan tentera dari China tidak melemahkan semangat Burma untuk menguasai Kota Ayutthaya yang semakin lemah akibat kekurangan segala bekalan dan berlaku kebakaran yang dahsyat dalam kota. Pihak Siam sudah berputus asa. Raja Ekkathat dan kaum kerabatnya bertindak mahu melarikan diri tetapi berundur semula setelah di kepung oleh tentera Burma. Mereka menawarkan genjatan senjata tetapi di tolak oleh Burma yang mahu menghancurkan Ayutthaya dan kaum kerabatnya. Dengan itu, Raja Siam tidak mampu berbuat apa-apa melainkan hanya menunggu nasib sahaja.

Sebaik sahaja Burma ingin menyerang Ayutthaya, berita sedih diterima kem tentera Burma apabila komander perang utamanya iaitu Maha Nawrata meninggal dunia akibat serangan penyakit. Oleh itu, Raja Hsinbyushin melantik Ne Myo Thihapati sebagai komander perang tunggal bagi menggempur Kota Ayutthaya.

Menjelang akhir bulan Mac 1767, pasukan Burma mula menggempur kota Ayutthaya dengan serangan meriam dan menggali terowong untuk menghancurkan dinding kota yang kukuh. Menjelang 7 April 1767, tentera Burma berjaya memasuki kota tersebut dan bermulalah episod berdarah dalam sejarah Siam apabila tentera Burma menyembelih puluhan ribu warga kota tersebut, dan sebahagiannya pula di tawan untuk di jadikan hamba. Kedai-kedai, rumah dan bangunan hangus di bakar dan di hancurkan secara rakus oleh orang-orang Burma. Istana Besar Siam turut di hancurkan. Raja Ekkathat turut di bunuh dengan kejam manakala kaum kerabatnya di tangkap dan di bawa ke Burma.

Matlamat Raja Hsinbyushin untuk menghancurkan Siam sudah tercapai. Di tangannya meruapakan sebuah empayar yang sangat luas yang terbentang dari Manipur hingga ke Laos dan Siam. Sebuah empayar yang hampir menyamai saiz Empayar Burma ketika era Toungoo 100 tahun dahulu. Baginda ingin membina negeri boneka di Siam yang tunduk dengan Burma tetapi belum sempat cita-citanya di capai, satu berita buruk telah berlaku di utara Burma apabila tentera Qing sekali lagi bertindak menceroboh Burma dengan angkatan tentera jauh lebih besar dan berpengalaman  iaitu kira-kira 50,000 orang tentera Manchu Bannerman pimpinan Ming Rui.

Raja Hsinbyushin yang mula berasa tertekan dengan situasi tersebut terpaksa mengundurkan lebih separuh tenteranya di Siam bagi menghadapi ancaman China yang lebih merbahaya daripada Siam. Walaupun memenangi dalam serangan ketiga China, China sekali lagi menggerakkan pasukan tentera lebih besar iaitu 60,000 orang tentera Manchu Bannerman pimpinan jeneral Qing berpengalaman iaitu Fuheng. Kali ini Raja Hsinbyushin tiada pilihan lain kecuali terpaksa mengundurkan hampir semua tenteranya di Siam bagi berhadapan dengan 60,000 orang tentera elit China. Walaupun baginda masih mampu mencipta kejutan terbesar dalam sejarah Burma apabila mengalahkan China dalam invasi keempat tetapi Burma terpaksa membayar harga yang mahal apabila Siam terlepas dari genggamannya.

Maklumat terperinci mengenai Perang Qing-Burma di ulas di bawah artikel 10 Kempen Besar Maharaja Qianlong.

Selepas kehancuran dahsyat Kota Ayutthaya, Empayar Siam mula berpecah dan beberapa wilayahnya membebaskan diri daripada Kerajaan Ayutthaya. Selepas pengunduran ramai tentera Burma dari bumi Siam bagi melawan Qing, negeri-negeri Siam tersebut bertempur sesama sendiri bagi menyatukan dan membina kembali Empayar Siam. Salah sebuah wilayah iaitu Chantaburi yang ketika itu di ketuai oleh Chao Tak berjaya meyatukan negeri-negeri Siam dan mengalahkan tentera “garison” Burma di Siam. Chao Tak memakai gelaran Raja Taksin selepas memindahkan ibu negaranya ke Thonburi dan kerajaannya di kenali sebagai Kerajaan Thonburi.

PENUTUP

Kota Ayutthaya merupakan kota teragung Siam dan antara kota terbesar di dunia sebelum serangan dilancarkan. Kota besar indah yang di hiasi pelbagai reka bentuk pagoda dan seni bina Siam itu akhirnya hancur musnah di serang tentera Burma yang dahagakan darah rakyatnya yang merupakan musuh tradisi kepada bangsa Burma. Selepas serangan tersebut, Kota Ayutthaya menjadi sebuah kota runtuhan yang tidak berpenghuni hingga sekarang. Kesan dari kehancuran tersebut juga masih lagi menjadi perbalahan antara bangsa Burma dengan Siam yang berlarutan hingga sekarang.

RUJUKAN

Buyers, Christopher. “The Royal Ark: Burma – Konbaung Dynasty”

Charney, Michael W. (2006). Powerful Learning: Buddhist Literati and the Throne in Burma’s Last Dynasty, 1752–1885. Ann Arbor: University of Michigan.

James, Helen (2004). “Burma-Siam Wars”. In Keat Gin Ooi. Southeast Asia: a historical encyclopedia, from Angkor Wat to East Timor, Volume 2. ABC-CLIO. ISBN 1-57607-770-5.

Min Zin (August 2000). “Ayutthaya and the End of History:Thai views of Burma revisited”. The Irrawaddy. The Irrawaddy Media Group. 8 (8).

Aung Lwin Oo (13 October 2005). “The Shadow of 1767: Old enmities still weigh on Thai-Burmese relationship”. The Irrawaddy. The Irrawaddy Media Group.

Ba Than (1951). History of Burma (in Burmese). Yangon: Sarpay Beikman.

Baker, Chris, Christopher John Baker, Pasuk Phongpaichit (2009). A history of Thailand (2 ed.). Cambridge University Press. ISBN 9780521767682.


Fenomena Astronomi Sepanjang Minggu Pertama Mei

2 Mei :

– bintang rigel kentaurus berada pada kedudukan istiqbal .

☆ kecerahan : mag 0.10

☆ waktu maghrib ~ subuh .

utarid berada dalam keadaan

‘ pegun ‘ .

☆ permulaan prograde motion .

3 Mei :

– konjungsi bulan dengan praesepe

( open cluster ) .

☆ waktu maghrib ~ tengah malam .

☆ arah barat .

– bulan dalam fasa separa

( awal ) .

– hujan meteor eta lyrids bermula

4 Mei :

– konjungsi bulan dengan regulus .

☆ waktu maghrib ~ tengah malam .

5 Mei :

– bintang zuben elgenubi berada pada kedudukan istiqbal .

☆ kecerahan : mag 2.8

☆ waktu maghrib ~ subuh .

6 Mei :

– konjungsi marikh dengan aldebaran

☆ waktu maghrib ~ isya’ .

☆ arah barat .

7 Mei :

– puncak hujan meteor eta aquariids

☆ 50 meteor / jam .

( buruj aquarius )

8 Mei :

– konjungsi bulan dengan musytari .

☆ waktu maghrib ~ tahajud .

– konjungsi bulan dengan spica .

☆ waktu maghrib ~ tahajud .


Bahaya Pass Out Challenge

Baru-baru ini, kita dikejutkan dengan tersebarnya video ‘Pass Out Challenge’ di laman media sosial. Dalam video tersebut, seorang individu ditekan pada dadanya oleh seorang individu lain sehingga dia pengsan selama lima saat. Apabila individu tersebut sedar, kita dapat lihat ekspresi keceriaan dia dan hilai tawa orang di sekeliling tanpa menyedari bahaya kematian yang menanti. Semua orang tahu ini kerja gila tetapi apa itu ‘Pass Out Challenge’ sebenarnya?

‘Pass Out Challenge’ bukanlah sesuatu yang baru dalam kalangan remaja. Permainan ini yang dikatakan diperkenalkan pada tahun 90-an di mana ia turut dikenali sebagai ‘Choking Game’ atau ‘Californian Knockout’. Terdapat beberapa kaedah bagaimana ia dimainkan:

i) Si pemain akan duduk bertinggung, ambil nafas dalam-dalam laju-laju selama 45 saat, bangun dengan cepat dan duduk semula, letak ibu jari pada mulut dan tiup sehingga si pemain itu pengsan.

ii) seorang pemain akan meletakkan tekanan pada dada seorang pemain lain sehingga pengsan. Menurut pakar, selain tangan, pemain yang menekan menggunakan lutut untuk menekan dada pemain lain, duduk atau berdiri pada dada orang tersebut.

iii) si pemain akan mencekik dirinya dengan tangan atau tali sehingga mereka merasakan mereka akan pengsan dan longgarkan cekikan atau jerutan bagi mencapai euforia iaitu satu perasaan sangat gembira berikutan kekurangan oksigen dalam otak.

Banyak sebab mengapa sesetengah masih mahu bermain ‘Pass Out Challenge’ walaupun banyak laporan menyebut bahaya pada kesihatan pemain dan kematian. Antaranya:

– pengaruh rakan-rakan. Ada sesetengah yang bermain kerana diajak oleh kawan-kawan. Ada juga yang mahu bermain sebagai tanda kemasukan dalam kumpulan mereka atau sekadar suka-suka saja. Dalam sesetengah kes, ada juga dipaksa bermain dan ini memberi petunjuk kepada elemen buli.

– rasa ingin tahu tentang bagaimana rasa apabila pengsan dan pengalaman hampir mati.

– percaya ia boleh mencetuskan rasa euforia walaupun seketika.

– prospek untuk khayal walaupun sekejap. Menurut Steve Field, Pengerusi Kolej Diraja Perubatan Am di London menyatakan kanak-kanak dan remaja memilih permainan ini kerana mereka mahu khayal tanpa sebarang elemen dadah atau bahan mengkhayalkan.

Jika anda nak tahu apa tanda anak-anak, adik-beradik atau saudara-mara terlibat dengan permainan gila ini, sila rujuk gambar di bawah:

Kebimbangan pakar kesihatan tentang perkara ini bukan perkara baru. Contoh semasa video tersebut tersebar, Ketua Kluster Pembangunan Sosial dan Kesejahteraan Majlis Profesor Negara (MPN), Prof Datuk Dr Mohd Taib Dora menyifatkan permainan tersebut boleh membawa maut dan mengundang penyakit strok. Menurut beliau, apabila seseorang itu menekan dada individu lain, ia akan menghentikan fungsi jantung yang menghantar oksigen ke otak, seterusnya mengakibatkan kematian. Beliau turut menambah sekiranya oksigen tidak sampai ke otak dalam tempoh tujuh saat, pemain boleh saja mati.

Selain itu, bila jantung gagal menghantar oksigen ke otak, ini mengakibatkan sel-sel otak mati. Pakar-pakar memberi amaran kuantiti sel yang mati dan lokasi sel yang mati boleh menyebabkan kerosakan pada saraf motor, penglihatan, ucapan dan fungsi otak. Kerosakan sebegini harus dipandang serius terutama kerosakan saraf motor. Ini kerana apabila kerosakan saraf motor berlaku, agak sukar bagi pemain melonggarkan cekikan atau jerutan dan selalunya ia berakhir dengan kematian. Dan ini juga boleh mendatangkan kecederaan serius sekiranya mereka tidak berupaya menggunakan tangan dan kaki mereka untuk menahan mereka dari jatuh. Akibatnya, mereka boleh mendapat kecederaan kepala, muka dan anggota tubuh badan.

Statistik yang dikeluarkan Pusat Kawalan dan Pencegahan Penyakit (CDC) mendedahkan sejak tahun 1995, 82 kanak-kanak dan remaja antara enam hingga 19 tahun mati di Amerika Syarikat akibat permainan ini. Daripada statistik berkenaan, 86.6% kematian membabitkan lelaki dengan purata umur ialah 13.3 tahun. 95.7% kematian berlaku apabila peserta berseorangan di rumah sementara 92.9% ibu bapa tidak sedar anak mereka terlibat dalam permainan tersebut. Kematian yang direkodkan dari permainan ini berlaku di 31 negeri dan tidak dikumpulkan berdasarkan lokasi, musim, hari atau minggu.

Contoh kes kematian membabitkan ‘Pass Out Challenge’:

Marah bukan solusi terbaik bila kita mendapat tahu anak-anak, adik-beradik atau saudara-mara terlibat dengan permainan ini. Pakar-pakar menyediakan beberapa tips tentang aspek solusi:

SUMBER


5 Sifat Umar Abd Aziz Yang Perlu Dicontohi

Umar Abd Aziz, namanya sudah cukup menggambarkan
bagaimana peribadi beliau sebagai seorang pemimpin yang baik. Kedua-dua nama
yang dihimpunkan adalah nama yang tidak asing bagi kita iaitu Umar dan Abd
Aziz. Dua sosok manusia yang boleh baik dari segi perilaku dan agamanya. Siapa
tidak kenal Umar al Khattab? Salah seorang Khulafa Ar-Rasyidin yang berjaya
mengalahkan tentera Salib dan menawan Baitul Maqdis buat kali pertamanya
setelah ia ditawan beratus ratus tahun di bawah kerajaan Kristian.

Abd Aziz pula adalah ayah kepada Umar yang sangat alim dan gabenor yang baik serta adil terhadap rakyatnya. Beliau mendidik Umar dengan penuh kasih sayang dan didikan agama yang mencukupi sehingga Umar mampu menjadi pemimpin yang digelar ‘Bayangan Khulafa Ar-Rasyidin ke-5’.

Walaupun Umar dilahirkan dalam serba kenikmatan namun ayahandanya tidak sesekali memanjakan dengan harta. Malah, ayahandanya sanggup menghantarnya ke Madinah untuk menuntut ilmu agama di sana. Pada ayahandanya, pemimpin tidak dilahirkan dalam limpahan kemewahan, tetapi muncul dari timbunan keperitan dan kesusahan.

Umar Abd Aziz telah menghafal Al- Quran semasa kecil
dan setelah pulang dari Madinah, pengetahuan beliau berkaitan ilmu hadis dan
bidang agama sangat luas. Kemudian beliau tekun mempelajari sastera dan gubahan
syair. Begitu sekali tinggi pengetahuannya dalam bidang ilmu sehingga pernah
dikatakan:

“Para ulama’ jika berada bersama Umar bin Abd Aziz
adalah mereka bertaraf murid”

Umar Abd Aziz adalah antara khalifah yang tersohor
disebut dalam sejarah Bani Umayyah selepas pengasasnya iaitu Muawiyah bin Abu
Sufyan. Kenapa namanya tercatat dalam sejarah sedangkan ramai lagi khalifah
Bani Umayyah yang tidak disebut malah dicerca oleh musuh musuh mereka? Jadi
inilah 5 sifat Umar Abd Aziz yang perlu kita contohi.

1. PEMIMPIN BERJIWA RAKYAT

Umar telah melakukan gerak kerja pengislahan
(pembaikan) demi kepentingan Islam bukan untuk kepentingan Baitul Mal. Beliau
telah menghapuskan cukai jizyah ke atas kafir kafir Zimmi (orang kafir yang
tidak memusuhi Islam) yang telah memeluk Islam dan telah meringankan kadar
cukai-cukai yang dikenakan ke atas umat Islam khususnya para mawali keturunan
Parsi. Kesan dari polisi baru yang diubah ini hanyalah bertujuan untuk menarik
ramai orang menganut agama Islam.

Pendapatan Baitul Mal ketika pemerintahan Khalifah Sulaiman semakin berkurang dan sesetengah Pegawai Pemerintah atau Pesuruhjaya ketika melihat kekurangan dalam hasil cukai kepala (jizyah) disebabkan terlampau ramai orang yang menganut agama Islam dan cukai itu dihapuskan daripada mereka, maka Umar tidak bersetuju dengan pegawainya.

Ia telah dibuktikan dalam surat jawapan kepada Pesuruhjaya Mesir ketika itu yang mengatakan bahawa keislaman beramai ramai oleh kafir Zimmi telah menjejaskan hasil jizyah dan memohon izin pula untuk mengenakan cukai itu kepada orang yang baru menganut agama Islam. Umar telah membalas surat tersebut dan berkata, “Maka hendaklah anda hentikan cukai jizyah ke atas orang yang menganut Islam, Allah membenci cadangan anda; sesungguhnya Allah mengutus Muhammad s.a.w. sebagai pembawa hidayah bukan selaku seorang yang mengenakan cukai. Demi umurku Umar lebih malang nasibnya kalaupun seluruh manusia memeluk Islam di tangannya”.

2. TIDAK PILIH PEMIMPIN MENGIKUT KETURUNAN

Umar Abd Aziz adalah seorang yang kuat beribadah,
soleh, dan tawadhu’ dalam segala tingkah lakunya sehingga tiada tempat bagi
para penyair dalam istananya, meskipun beliau juga mahir dalam bersyair.
Istananya hanya dipenuhi oleh ahli taqwa dan zuhud.

Beliau telah melepaskan pegawai pegawai tinggi yang
dilantik secara kronisme iaitu dilantik dalam kalangan ahli keluarga sahaja
iaitu Bani Umayyah. Pemimpin yang dilepaskan telah digantikan dengan mereka
yang lebih berkemampuan sehingga mereka yang baru dilantik menurut jejak
langkah dalam menjalankan amanah dan tanggungjawab mengikut jawatan masin
masing.

Akibat dari perbuatan ini, Umar Abd Aziz seolah
telah menjadi ‘musuh’ bagi kaum keluarganya dan menyisihkan mereka sekeluarga.
Umar Abd Aziz tidak melantik ahli keluarga Umayyah dalam kepimpinan kerana ia
akan menjadi satu conflict of interest di
kemudian hari. Dan penjawatan ini hanya akan mengkayakan Bani Umayyah lagi
sedangkan rakyat makin terseksa dan rasuah sudah mula berlaku.

Jika dilihat pemimpin sebelum dan selepas Umar Abd
Aziz, masing masing cuba untuk memuaskan hati ahli keluarga mereka dan amanah
yang diberi tidak dijalankan dengan sebaiknya. Betul, bila melantik orang yang
rapat dengan kita ada baik ada buruknya. Tetapi jika dalam satu penjawatan yang
sama ada yang lebih layak, kenapa masih nak mengutamakan orang yang rapat
dengan kita? Adakah kita sanggup membiarkan pengurusan negara kepada orang yang
tidak berpengalaman?

Umar Abd Aziz pernah mengatakan, “Aku tidak kisah
jika dipulau demi berlaku adil, kerana kesan dan akibat dari pilihan aku
sebagai pemimpin akan disoal oleh Allah kelak. Aku lebih takutkan Allah dari
ahli keluarga dan keturunanku sendiri”.

3. PEMIMPIN YANG BERJIWA DAKWAH

Umar Abd Aziz telah melaksanakan tindakan tindakan
penuh dengan semangat untuk mengembangkan Dakwah Islamiah. Beliau pernah
menghulurkan kepada penduduk negeri yang tidak ditakluki Umayyah segala macam
galakan untuk menarik mereka kepada agama Islam sehingga kepada mereka diberi
anugerah anugerah dari Baitul Mal.

Telah diceritakan bahawa beliau telah memberi kepada
seorang ketua perang yang beragama Nasrani sejumlah wang sebanyak 1000 dinar
untuk menjinakkan hatinya pada Islam. Begitu juga beliau telah memerintahkan
kepada para pesuruhjaya di semua wilayah supaya menjalankan dakwah di kalangan
kafir kafir Zimmi.

Ada sebuah cerita juga di mana pesuruhjaya di
Khurasan yang bernama Al-Jarrah bin Abdullah telah berjaya menarik penduduk
Khurasan seramai 4000 orang kepada agama Islam. Telah dikatakan juga bahawa
Umar telah mengutus surat kepada Raja Rom Leo III menyerunya masuk Islam.
Beginilah jika pemimpin bukan saja boleh memimpin, malah mempunyai jiwa dakwah dan
idealisma Islam. Maka jika dia berkuasa, kekuasaan digunakan untuk kepentingan
agama, bukan lagi sekadar pekerjaan bergaji.

4. PEMIMPIN YANG DIPLOMASI

Umar Abd Aziz telah menjalankan polisi yang mirip
kedamaian dan berbaik baik. Beliau berpendapat bahawa polisi ini lebih menjamin
untuk menyelesaikan segalam masalah yang timbul dan untuk menyatupadukan
kalimah (pakatan). Oleh itu, bila golongan Khawarij bangkit menderhaka di zaman
pemerintahannya, tidak beliau mengambil tindakan keras terhadap mereka itu
seperti yang telah dilakukan oleh pemerintah sebelumnya iaitu Khalifah Abdul
Malik bin Marwan bahkan budi pekertinya yang luhur dan rasa kasihnya terhadap
sesama Islam menjadikan beliau enggan melakukan kekerasan terhadap mereka.

Apa yang menariknya Umar Abd Aziz lebih suka memujuk
mereka dengan jalan berhujah dan berdebat. Beliau telah berjaya memberi rasa
yakin kepada wakil wakil yang dihantar kepada beliau oleh golongan Khawarij.
Debatnya pula tidak diisi dengan perasaan benci dan emosi, malah debat itu
diisi dengan fakta yang padat dan professional. Dan tidak pulak beliau mencerca
orang yang tidak sependapat dengannya. Disebabkan itu, Umar Abd Aziz dihormati
kawan dan lawan.

5. PEMIMPIN YANG ZUHUD

Diceritakan zuhudnya Umar ini sampai ke tahap beliau
mengutamakan maslahat dan kepentingan di atas peribadi atau khusus. Beliau
perah berkata kepada isterinya Fatimah binti Abdul Malik, yang ada memiliki
seutas kalung berlian yang ditempah untuknya oleh ayahandanya (Abdul Malik)
tiada bandingannya: “Pilihlah dinda pulangkan kalung ini ke Baitul Mal, atau
izinkan kanda menceraikan adinda. Sesungguhnya kanda tidak sanggup melihatnya
berada bersama kanda dalam sebuah rumah”. Jawab isterinya, “Dinda tetap memilih
kanda biarpun kalung berlian itu berlipat kali gandanya lagi diambil dari
kanda”. Lalu kalung itu dibawa dan disimpan dalam Baitul Mal menjadi hak kaum
muslimin seluruhnya.

Setelah wafat Umar Abd Aziz, abangnya Yazid Abdul
Malik pernah cuba memulangkan balik kalung adiknya tetapi dijawab oleh Fatimah:
“Tidak! Demi Allah. Sesuatu yang adinda bertenang hati semasa hayatnya, tidak
mungkin berubah hati selepas ketiadaannya”.

Umar Abd Aziz sebelum jadi khalifah pernah dibelikan
untuknya pakaian berharga 1000 dinar dan apabila dipakainya dirasakan tidak
selesa sama sekali walaupun mahal dan berkualiti. Tetapi setelah beliau jadi
khalifah, dibelinya gamis (jubah) berharga 10 dinar dan beliau lebih merasakan
selesa walaupun murah.

Begitulah sifat Umar Abd Aziz, seorang pemimpin yang
sangat berkaliber bukan pada hartanya, tetapi pada akhlak dan budinya. Beliau
telah wafat pada 720 M. Tidak hairanlah jika kubur Khalifah Bani Umayyah telah
digali dan dibongkar pada zaman pemerintahan Abbasiyah kecuali kubur Umar Abd
Aziz yang msih kekal dalam keadaan dipermuliakan dan diziarahi oleh ramai
pengunjung dari segenap. Demikianlah menurut catatan Al-Mas’oodi.

#NastiaUmmah

RUJUKAN

1. Dr. Hassan Ibrahim Hassan, (1987), Sejarah
Islam-Siri Kedua, Yayasan Islam Terengganu


Lidah Bercabang Christopher Columbus Yang Sanggup Menipu Raja Sendiri

Di dunia Barat, nama Christopher Columbus dianggap kontroversi atas pelbagai sebab. Sesetengah melihatnya sebagai seorang penjelajah yang berjaya menemui Dunia Baru. Tetapi bagi sesetengah yang lain terutama komuniti asli Amerika (Native American), Columbus merupakan seorang diktator dan pembohong bersiri.

Terdapat banyak kisah yang memperlihatkan dirinya sebagai seorang pembohong. Sesetengah bohong dibuat bagi menyelamatkan diri seperti kisah gerhana bulan penuh yang berlaku pada 1504. Jika tidak kerana akal belut yang dimilikinya, memang teruklah Columbus dan saki-baki krewnya yang terkandas di utara Jamaica ketika itu dikeroyok orang asli Arawak.

Hal sama turut terpakai kepada pelayaran pertamanya. Sebelum ekspedisi pelayarannya dibiayai oleh pihak Sepanyol, bukan sekali Columbus berusaha mendapatkan pembiayaan daripada Raja John II (Portugal) dan Raja Henry VII (England).

Bagaimanapun, usaha tersebut berakhir dengan kegagalan lebih-lebih lagi selepas mereka meragui pengiraan jarak yang dibuat beliau. Ini kerana pengiraan Columbus menyangka benua Asia terlalu luas dan gagal mengambil kira keluasan Lautan Atlantik – lebih tepat saiz bumi itu sendiri. Hal ini turut disedari oleh penasihat-penasihat Raja Ferdinand II Aragon dan menasihati baginda agar menolak cadangan Columbus.

Selepas melobi baginda untuk mempertimbangkan semula cadangan itu, barulah Ferdinand II bersetuju. Tetapi dengan mengambil kira ekspedisi ini pada dasarnya misi bunuh diri, baginda menitahkan sebahagian krew dianggotai oleh banduan yang dikenakan hukuman mati – empat orang daripada setiap 90 orang anak kapal.

Ekspedisi pertama Columbus ini bertolak dari Canary Islands sekitar 6 September dengan pelayaran ke Dunia Baru mengambil masa selama lima minggu. Tetapi bagi orang Eropah dulu-dulu, mereka anggap Lautan Atlantik ini sebagai lautan yang tak berpenghujung. Mana-mana kapal yang berlayar di situ melakukan kerja sia-sia di mana mereka akan mati kelaparan dan kehausan selepas kehabisan bekalan atas kapal.

Jadi, boleh fahamlah mengapa ramai anak kapal Columbus merasa tidak percaya dengan pengiraan kapten mereka. Bagi mengatasi isu ini, beliau menunjukkan log catatan kapalnya dengan mereka dan memberi jaminan akan menemui darat tidak lama lagi.

Tanpa mereka sedar, log kapal yang ditunjukkan Columbus kepada mereka itu palsu. Terdapat dua buah log kapal dalam simpanan iaitu yang asli dan yang palsu. Untuk log palsu ini, Columbus hanya menulis jarak yang kecil dari kedudukan mereka di laut dengan Sepanyol. Krew yang melihatnya menyangka jika pelayaran tidak berhasil, maka mereka dapat pulang segera ke tanah air.

Seperti mana kisahnya dengan ketua orang asli Arawak, penipuan Columbus pun bertujuan nak selamatkan diri daripada pemberontakan anak kapal. Hal sebegini bukan perkara baru dalam Era Penjelajahan. Malah, penjelajah terkenal Ferdinand Magellan juga berdepan pemberontakan anak kapal semasa berlayar berhampiran dengan Patagonia, Argentina.

Pada awalnya, helah ini berkesan menenangkan emosi anak-anak kapal. Bagaimanapun, selepas berhari-hari tidak melihat daratan, ada yang sudah mengesyaki log Columbus yang ditunjukkan kepada mereka itu palsu. Tetapi Columbus mempertahankan integriti lognya dan menegaskan ianya benar. Malah, beliau berjanji akan berlayar pulang ke Sepanyol sekiranya mereka tidak menemui daratan dalam tempoh dua hari. Keesokan harinya pada 11 Oktober, mereka nampak daratan.

Tetapi sikap penipu Columbus mula kelihatan terutama dalam kes seorang kelasi bernama Rodrigo de Triana. Sebelum bertolak ke Dunia Baru, Ferdinand II menjanjikan pencen tahunan lumayan kepada mana-mana individu daripada krew Columbus sekiranya mereka berjaya menemui daratan. Bagi mana-mana pelayar termasuk Columbus, siapa yang tak nak ganjaran sebegitu.

Jadi, apabila salah seorang krew bernama de Triana mengesan daratan dengan jeritan, “Tierra! Tierra! (Daratan! Daratan),” nampaknya pencen Ferdinand II bakal menjadi miliknya. Tetapi Columbus mendakwa telah melihat daratan terlebih dahulu malam sebelumnya sekaligus membolehkan beliau menuntut hadiah pencen Raja Sepanyol itu. Berang dan kecewa diperlakukan sedemikian, de Triana kemudiannya membunuh diri tidak lama selepas ekspedisi pertama Columbus pulang ke tanah air.

Tetapi penipu akhirnya terkena dengan helah yang sama. Disebabkan kecenderungannya yang suka menipu ramai orang termasuk Ferdinand II mengakibatkan Perjanjian Santa Fe yang dimeterai antara Columbus dengan baginda gugur sama sekali. Menerusi perjanjian ini, Columbus dijanjikan jawatan laksamana dan wizurai serta sebahagian harta yang diperoleh dari Dunia Baru sekiranya berjaya dalam pelayarannya. Tetapi reputasi buruk yang menyelubunginya mendorong Ferdinand II mempertimbang semula perjanjian berkenaan.

Bagaimanapun, melainkan jawatan wizurai (dengan kuasa terhad), harta Dunia Baru langsung tidak diperoleh oleh beliau. Ini membawa kepada kes saman oleh waris-waris Columbus terhadap Dinasti Castille yang dikenali sebagai Pleitos colombinos yang berlaku antara 1508 hingga 1536. Bagi menamatkan pertikaian ini, tribunal memutuskan waris Columbus diisytiharkan sebagai pemilik tanah di Jamaica, Hispaniola, Santo Domingo dan Veragua serta bayaran tahunan berjumlah 10,000 ducat (duit syiling emas yang popular dari abad ke-13 hingga abad ke-19).

Ada banyak lagi buku-buku menanti ada di pautan Shopee kami. Pelbagai jenis genre dan jenis tersedia untuk dibeli. Kalian dipelawa layari Shopee kami: https://shopee.com.my/thepatriotsasia

RUJUKAN

Faram, A. (2014, 3 Ogos). The Columbus Myth. Ancient-Origins.

Beatty, B. (2022, 20 Julai). The Deception of Christopher Columbus and his Secret Captain’s Log. Ancient-Origins.


Misteri Kota Atlantis

Kisah tamadun Atlantis tercatat dalam karya Plato iaitu Timaeus dan Critias. Karya ini ditulis dalam bentuk dialog antara dua orang ahli politik, iaitu Critias dan Hermocrates dan dua orang ahli falsafah iaitu Socrates dan Timaeus.

Dalam Critias, pengenalan dimulakan dengan pembahagian kawasan untuk dikuasai antara dewa-dewa Yunani. Dewa Poseidon diberikan sebuah pulau seluas negara Libya dan Asia Kecil yang terdiri daripada gunung-ganang.

Pulau tersebut terletak melepasi Gerbang Hercules (Pillar of Hercules) yang menjadi laluan laut antara Sepanyol dan Afrika menuju Lautan Atlantik.

Pada satu hari, Poseidon jatuh cinta pada seorang manusia bernama Cleito. Poseidon bentukkan pulau yang dia kuasai itu sebagai anugerah percintaannya.

Tiga lorong air dan tembok yang mengelilingi pusat seperti cincin itu dibangunkan untuk melindungi Cleito. Mereka melahirkan lima orang anak.

Salah seorangnya adalah dewa Atlas. Kebetulan nama Atlas anak Poseidon ini sama dengan titan Atlas yang sangat popular sebagai titan yang telah memikul dunia sebagai hukuman setelah perang antara dewa-dewa dan titan-titan.

Nama Lautan Atlantik (Sea of Atlas) dan Pulau Atlantis (Island of Atlas) adalah bersempena dengan nama Atlas ini. Atlas merupakan raja pertama kota tersebut.

Atlantis merupakan kerajaan yang kaya dan subur. Tatanan masyarakatnya sangat sempurna dan mempunyai leluhur yang tinggi. Kaya juga dengan pengetahuan.

Dalam karya Timaeus, Socrates pernah membayangkan sebuah masyarakat yang sempurna seperti yang pernah dijelaskan panjang lebar dalam karya Republic iaitu konsep Philosopher King.


Misteri Harta Karun Kapal Flor De La Mar

Semua sedia maklum kekayaan Kesultanan Melayu Melaka (KMM) pada abad ke-15 yang menjadikannya sebagai antara kerajaan yang paling kaya dan paling berkuasa di Nusantara ketika itu. Kesibukan Melaka sebagai pelabuhan entrepot ketika itu menjadikannya sebagai Venice versi Timur. Tetapi semua itu berakhir menerusi serangan Portugal yang diketuai Alfonso de Alburquerque ke atas Melaka pada tahun 1511. Serangan tersebut menyaksikan banyak khazanah berharga Melaka cuba dibawa pulang ke Portugal menerusi kapal Flor de la Mar tetapi hasrat Alburquerque tidak kesampaian apabila kapal tersebut karam pada tahun sama.

Berdasarkan rekod sejarah, kapal ini dibina di Lisbon pada tahun 1502. Semasa ia siap dibina, ia merupakan kapal terbesar dan tercantik yang pernah dihasilkan Portugal. Pada tahun sama, ia memulakan pelayaran sulungnya ke India di bawah kendalian Estevao de Gama, sepupu kepada pelayar Eropah pertama tiba di India, Vasco de Gama. Walaupun berjaya pulang dengan selamat pada tahun 1503, perjalanan pulang ke Portugal dianggap mencabar kerana saiz kargo rempah-ratus yang dibawa menyukarkan anak kapal mengendalikan Flor de la Mar terutama bila melalui Selat Mozambique. Akibatnya, mereka terpaksa berhenti seketika di Mozambique selama dua bulan akibat untuk membaiki kebocoran kapal.

Selain bertanggungjawab membawa muatan dagangan, Flor de la Mar juga turut digunakan di medan pertempuran laut sebagai sebahagian daripada agenda imperialisme Portugal. Pada tahun 1507, kapal ini menjadi sebahagian daripada armada laut Alburquerque yang bertanggungjawab menawan beberapa pelabuhan di barat Laut Arab seperti Muscat, Khor Fakkan, Sohar dan Ormuz. Pada tahun 1509, ia menjadi kapal utama yang membawa wizurai Portugal pertama di India, Dom Francisco de Almeida yang mengetuai angkatan perang Portugal dalam Pertempuran Diu dengan Kesultanan Gujerat dan menjadi sebahagian daripada ekspedisi sama yang menawan Goa pada tahun 1510.

Setahun
sebelum operasi penawanan Melaka, kapal ini sudah dirancang untuk dihantar
pulang ke Portugal untuk proses pembaikan khas oleh Almeida. Tetapi pengganti
Almeida, Alburquerque langsung tidak berminat dengan rancangannya kerana
memikirkan sasaran lebih besar: Melaka. Mengikut logik akalnya, lebih baik ia
digunakan untuk membawa harta dan khazanah berharga Melaka sebagai persembahan
kepada raja mereka, Manuel I di sebalik bantahan ianya tidak selamat.

Dan itulah juga yang direalisasikan oleh Alburquerque pada tahun 1511. Selepas Melaka menjadi sebahagian daripada Empayar Portugal, emas dan barang berharga dari perbendaharaan Melaka dan sekitarnya dimuatkan ke dalam kapal. Tetapi wizurai kedua India itu sudah lupa apabila Flor de la Mar mencapai muatan maksimumnya, ia agak sukar dikendalikan terutama di kawasan perairan yang deras arusnya. Rekod hari ini meramalkan bahawa jumlah harta yang tenggelam bersama Flor De La Mar yang dirampas daripada Melaka berjumlah sekitar 2.6 Billion dan dianggap harta karun paling mahal dalam kategori harta karun yang hilang? Jumlah tersebut merangkumi:

1. Perempuan perempuan penenun kain

2. Anak-anak perempuan bangsawan Melaka

3. Tiang tiang Istana Melayu Melaka yang dihias dan dilepa dengan emas dan perak

4. Tanduk gajah Sultan Melaka yang disepuh emas

5. 600 Tan Emas barang kemas

6. Meja berkaki emas 7. 7.Gelang Sakti Nakhoda Beego

8. 6 bijik Singa tembaga besar hadiah Maharaja Cina

9. Baju perisai perang berkain baldu, senjata, dan topi besi berhias indah

10. Baju-naju berkain baldu dan sutera

11. Mangkuk mangkuk perak

12. 2 pasu besar

13. Perabot-perabot indah

14. 200 kotak berlian, rubi, permata-permata mahal.

Dan kapal tersebut sudah beberapa kali mengalami proses pembaikan menjadikan sebarang usaha membawanya kembali ke Portugal berisiko. Selain membawa pulang khazanah KMM, Flor de la Mar juga turut membawa hadiah dari pesaing KMM, kerajaan Siam dan harta peribadi Alburquerque sendiri.

Justeru tidak hairanlah semasa ia berlayar keluar dari Melaka pada November 1511, ia mengangkut harta paling banyak dalam sejarah tentera laut Portugal. Tetapi sebulan selepas itu, Alburquerque patah hati apabila mendengar berita ia karam di pesisir perairan Sumatera selepas terperangkap dalam cuaca ribut. Di sebalik cubaan anak kapal cuba membawanya ke tempat perlindungan, ia patah kepada dua bahagian dan terperangkap di beting pasir, sekaligus membolehkan ombak memusnahkan saki-baki kapal. Kehilangan kapal Flor de la Mar ini berkemungkinan menjadi permulaan hubungan renggang Manuel I dengan lelaki yang digelar Julian Caesar dari Timur itu.

Wujud laporan kebanyakan harta tersebut hilang dalam lautan tetapi ada juga menyatakan mana-mana harta yang dapat diselamatkan dibawa pulang ke Portugal atau dikutip oleh penduduk tempatan. Jika benar laporan ini, tidak mustahil sesetengah harta KMM ini menjadi asas kekayaan kerajaan-kerajaan Melayu selepasnya seperti Kesultanan Johor dan Kesultanan Acheh.  Bukan sekali penemuan lokasi sebenar kapal didakwa di media massa seperti imej dron lokasi kapal dikatakan berada di Laut Jawa berhampiran Semarang, Indonesia pada tahun 2014. Bagaimanapun, menurut Ketua Menteri Melaka ketika itu, Datuk Seri Idris Haron, ia harus disahkan 100% sebagai benar sebelum sebarang tuntutan royalti boleh dibuat dengan Jakarta.

SUMBER

1.
DHWTY. (2016). The Lost Treasure of Flor de la Mar, Flower of the Sea.
Ancient-Origins. https://www.ancient-origins.net/history/lost-treasure-flor-de-la-mar-flower-sea-006236

2.
The Star. (2014). Sunken Portuguese galleon sighted in Java Sea. https://www.thestar.com.my/news/nation/2014/04/07/drones-may-have-found-treasure-ship-sunken-portuguese-galleon-sighted-in-java-sea


Kenapa Isrαel Ialah Pariah Stαte?

Sebelum ini, tiada kedengaran secara lantang dunia mengatakan Isra.el adalah sebuah negara Apartheid. Kalau ikutkan, rakyat Palestin telah berbunyi semenjak mereka dijajah pada tahun 1948. Salah satu terma undang-undang (mengatakan Isra.el adalah negara Apartheid)  yang terawal digunakan  telah dijumpai dalam monograf yang ditulis oleh Fayez Sayegh, seorang intelektual dan aktivis Palestin pada tahun 1965.

50 tahun kemudian, mantan Presiden Amerika Syarikat iaitu Jimmy Carter yang menulis buku “Peace Not Apartheid” yang juga menyatakan Isra.el adalah negara Apartheid. Kemudian ia diikuti dengan Archbishop Desmon Tutu yang melawan dasar Apartheid yang dipraktikkan oleh rejim Isra.el. Desmond Tutu antara tokoh dan revolusioner yang lantang melawan dasar Apartheid di Afrika Selatan.

B’Tselem, sebuah gerakan hak asasi manusia Isra.el juga telah mengumumkan bahawa Isra.el adalah sebuah negara Apartheid pada tahun lepasdan ini juga turut diikuti oleh Yesh Din yang juga merupakan gerakan asasi manusia Isra.el telah membuat konklusi bahawa,

“The crime against humanity of apartheid is being committed in West Bank”.

Kemuncaknya apabila Amnesty International juga menyatakan Isra.el adalah sebuah negara Apartheid dan ini secara tidak langsung mengubah persepsi dunia terhadap Isra.el dan mereka mula sedar bahawa Palestin sebenarnya dijajah dan bukanlah sekadar konflik antara Arab dan Yahudi. Dan ini sebenarnya telah membuatkan geng Pro-Isra.el terutama di Amerika Syarikat dan Britain tidak duduk senang.

Disebabkan mereka tak boleh menghalang pengeluaran laporan yang dikeluarkan oleh Amnesty International, Isra.el telah menyelar laporan tersebut dengan mengatakan bahawa laporan itu salah, bias serta anti-Semitik. Bagi Menteri Luar Negeri Isra.el, Yair Lapid pula mengatakan,

“Another radical organisation which echoes propaganda without seriously checking the facts”

Yair Lapid telah menuduh Amnesty bersikap pilih kasih dan sengaja untuk menjatuhkan Isra.el. Tetapi Amesnty hanya membiarkan sahaja tuduhan tidak berasas dan mereka menyatakan yang mereka sentiasa menyatakan sebarang kecurangan terhadap hak asasi manusia di seluruh dunia seperti yang dilaporkan pada Mei 2020 bahawa kempen Myanmar terhadap Rohingya itu dikira Apartheid.

American Israel Public Affairs Committee (AIPAC) yang bertindak sebagai pelobi yang terbesar di Amerika Syarikat mengatakan, “misguided and backward looking effort to vilify Israe.l” terhadap Amnesty.

Laporan yang dibuat oleh Amnesty ini bukanlah sesuatu yang muncul secara tiba-tiba tetapi satu definisi logik yang merujuk kepada penubuhan negara Yahudi secara majoriti di tengah-tengah populasi orang Arab. Sejak Palestin dijajah pada 1948, Zionis telah melakukan perkara termasuklah perampasan, pembunuhan secara terbuka dan pemisahan antara Arab Palestin dan Yahudi.

Ditambah lagi dengan tiada sebarang dakwaan terhadap askar Isra.el sejak peristiwa Intifada Pertama 1987. Kalau ikutkan seramai 370 serangan oleh penjajah telah dilaporkan pada 2021, dan 120 darinya telah menyebabkan kematian. Tapi keadilan atau undang-undang tidak terpakai untuk Isra.el. Undang-undang hanya terpakai buat rakyat Palestin.

Jadi persoalan, kenapa Isra.el begitu terganggu dengan laporan Amnesty International sedangkan mereka sudah mendapat sokongan bukan sahaj dari Eropah dan Amerika Syarikat tetapi dari India, Rusia dan China dan rakan kongsi baru mereka sekarang iaitu rejim Arab?

Ada dua sebab yang baik untuk mereka ‘koyak’. Pertama sekali adalah persoalan identiti. Amnesty telah merompak sokongan yang telah kepada Isra.el yang menyatakan Isra.el adalah negara yang liberal di barat dunia. Ia memaksa Isra.el untuk memilih samada Zionisme atau nilai liberal, tetapi Isra.el lebih memilih Zionisme sepanjang masa.

Sebab kedua pula adalah ketika banyak negara menyokong Isra.el, rakyat dalam negara mereka tidak sekali bersama dalam menyokong Isra.el. Sokonga terhadap Palestin lebih dahsyat dari sebelum ini. Ini menyebabkan Isra.el semakin hilang sokongan dunia dan kerajaan yang menyokong mereka sekarang terpaksa menggunakan kuasa veto mereka untuk mengekalkan ‘status quo’ yang ada.

Apartheid di Afrika Selatan disokong lebih 40 tahun oleh kerajaan yang terpaling barat yang sekarang menyokong Apartheid di Palestin. Sebenarnya banyak juga perbezaan antara Afrika Selatan dan ‘alat’ Apartheid yang digunakan di Palestin adalah berbeza.

Tidak seperti Afrika Selatan mempunyai African National Congress (ANC), Palestin kekurangan pemimpin yang mempunyai visi yang jelas. Mahmoud Abbas hanyalah ‘boneka’ dan tidak berani untuk berhadapan dengan rakyatnya dengan melakukan pilihanraya.

Tetapi tidak pula pada anak muda Palestin yang membesar di Tebing Barat dan yang berada di luar dari Palestin. Generasi baru anak muda yang bertindak selaku aktivis ini hebat tapi sayangnya mereka tidak mempunyai pemimpin yang membawa aspirasi mereka.

Isra.el selayaknya untuk gentar dengan laporan dari Amnesty International kerana sejarah tidak akan menyebelahi negara yang dibina atas penindasan. Isra.el memang layak diiktiraf sebagai negara pariah (pariah state).

RUJUKAN:


Kebangkitan Mesir Purba Dibawah Firaun Yang Berinovasi

Bila kita membicarakan tentang sejarah para Firaun, pastinya nama-nama seperti Ramesses II (1279–1213 SM), Hatshepsut (1473–1458  SM) dan Thutmoses III (1479 – 1425 SM) pasti diberikan keutamaan di dalam perbincangan. Firaun-firaun dari dinasti ke-18 dan dinasti ke-19 ini dilihat sering mendominasi arus penceritaan sejarah Tamadun Mesir Purba baik di dalam buku-buku sejarah arus perdana mahupun siri-siri dokumentari di saluran National Geographic.

Namun, perkara ini bukanlah sesuatu yang pelik memandangkan sumbangan-sumbangan mereka buat Tamadun Mesir Purba amatlah besar. Perang Kadesh (1274 SM) yang memaparkan perseteruan epik antara Ramesses II dari Mesir dengan Mutawalli II dari Hittite berakhir dengan perjanjian damai yang pertama direkodkan di dalam lembaran sejarah tamadun manusia. Kemampuan serta karisma yang dipamerkan Hatshepsut ketika memerintah Mesir membolehkan baginda dinobat sebagai penguasa wanita terhebat di Mesir.

Bagi Thutmoses III pula, cukuplah gelaran ‘Napoleon Of Egypt’ diberikan kepada baginda di atas usaha penat lelahnya melebarkan sayap Mesir membentuk sebuah empayar. Namun begitu, dalam kita meraikan ketokohan Firaun-firaun seperti yang dinyatakan di atas atau selainnya, terdapat juga Firaun-firaun terawal yang juga wajar diberikan pengiktirafan selayaknya. Antaranya adalah Den (2970 SM), Firaun termasyhur dalam dinasti pertama (3100-2890 SM).

Den atau Udimu atau Dewen atau Hor-Den mula menaiki takhta sesudah berakhirnya tempoh masa pemerintahan ibunya, Merneith (2950 SM). Manetho mencatatkan bahawa Den memerintah sekitar 20 tahun. Namun begitu, berdasarkan kajian moden yang dijalankan ke atas artifak Palermo Stone, para pengkaji berupaya untuk mencabar pendirian Manetho dengan mengatakan yang raja Den memerintah selama 42 tahun.

Walau apapun, para pengkaji mengiktiraf baginda sebagai pemerintah terpenting daripada dinasti pertama. Era pemerintahan Den yang panjang menyaksikan fasa pembangunan yang kritikal terutamanya dalam sudut kesenian dan budaya. Menerusi penemuan-penemuan artifak yang sezaman dengan era pemerintahan baginda, para pengkaji bersetuju untuk menamakan era pemerintahan Den sebagai era inovasi serta era kemakmuran Mesir.

Antara sumbangan Den untuk Mesir adalah usaha pengukuhan ideologi institusi kefiraunan serta penyatuan Mesir Hulu dan Mesir Hilir. Dalam kita meneliti sumbangan ini, Den dipercayai mengasaskan gelaran baharu bagi raja iaitu gelaran nswt-bity. Gelaran tersebut dipercayai membawa simbolik kekuasaan raja ke atas dua tanah yang bersatu; Mesir Hulu dan Mesir Hilir.

Selain itu, penggunaan mahkota berkembar ataupun Pschent dipercayai mula diamalkan oleh Den. Jika diperhatikan, kedua-dua pembaharuan yang dilakukan oleh Den ini, kita akan dapati bahawa, betapa berusahanya baginda untuk memperkukuhkan keabsahan firaun ke atas Mesir Hulu dan Mesir Hilir. Di samping itu, Den juga memperkemaskan struktur pemerintahan kerajaan dengan melantik wakil di setiap wilayah kekuasaan Mesir untuk membantu melancarkan gerak kerja pentadbiran firaun. Gabenor -gabenor ini dipercayai dilantik dari kalangan ahli keluarga yang terdekat. Antara gabenor yang direkodkan menerusi penemuan artifak ialah individu yang bernama Ankh-Ka serta Hemaka.

Seperti para pendahulunya, Den juga merupakan seorang raja yang bertanggunggjawab dan mengambil berat akan soal keamanan serta keselamatan negara baginda. Den yang dianggap sebagai pahlawan, dipercayai pernah mengetuai kempen-kempen memerangi puak-puak gasar yang membuat onar di sekitar wilayah Mesir. Den juga merupakan seorang penguasa yang bijak dalam usaha membanteras sebarang ancaman pemberontakan dari dalam Mesir. Berdasarkan penemuan artifak yang berlabel EA55586 yang kini ditempatkan di Muzium British, sesetengah pengkaji menghuraikan maksud imej di sebalik artifak tersebut dengan berpendapat bahawa ia merupakan propaganda yang bertindak sebagai amaran kepada mana-mana pihak yang cuba untuk melancarkan pemberontakan ke atas autoriti baginda.

Adapun pendapat yang menghuraikan bahawa ukiran pada artifak ini merupakan gambaran Raja Den sedang dalam posisi ‘smiting pose’ untuk memecahkan kepala tawanannya yang berdasarkan ciri yang ada padanya, musuh itu barangkali berasal dari golongan Asiatic. Kelihatan juga Serekh milik Raja Den yang diletakkan bersebelahan dengan baginda. (Kredit Gambar: The British Museum)

Oleh yang demikian, dengan segala sumbangan yang telah dicurahkan oleh Den sewaktu baginda menjawat jawatan penguasa, tidak boleh diragui lagi fakta yang mengangkat Den sebagai Firaun teragung dari dinasti pertama. Malahan, menerusi catatan-catatan yang dipercayai berasal dari era Kerajaan Baru (1550-1069 SM), antaranya ialah ‘Ebers medical papyrus’, Den telah dianggap sebagai seorang ahli fizik.

Catatan ini menjadi bukti bahawa masyarakat Mesir Purba begitu memperingati firaun Den berikutan jasa baginda yang tidak terkira banyaknya. Den dimakamkan di dalam Makam T (Tomb T) bertempat di Umm el-Qaab. Kedudukan baginda sebagai penguasa kemudian digantikan oleh pewaris setersunya, Anedjib (2925 SM).

Kami menyediakan banyak jenis buku untuk dinikmati kalian. Proses pembelian juga mudah kerana melalui Shopee sahaja – https://shopee.com.my/thepatriotsasia

Rujukan:

Clayton, P. A. (2001). Chronicle of the pharaohs: The reign-by-reign record of the rulers and dynasties of ancient egypt. Thames & Hudson.

Dodson, A. (2021). The first pharaohs: Their lives and afterlives. The American University in Cairo Press.

Wilkinson, T. (2001). Early dynastic egypt. Routledge.

Rice, M. (2003). Egypt’s making: The origins of ancient egypt, 5000-2000 Bc. Routledge.

Dodson, A., & Hilton, D. (2004). The Complete Royal Families of Ancient Egypt. Thames & Hudson ltd, London.


Kegilaan Jepun Membina Landasan Keretapi Maut Burma

Jepun dah pasang impian nak buat Landasan Keretapi Maut sejak Jun 1942 tak lama selepas menawan Burma. Lagipun kebanyakan bekalan Jepun dihantar sama ada melalui jalan darat Thailand-Semenanjung Tanah Melayu, Selat Melaka dan Laut Andaman.

Jepun susah sikit nak hantar bekalan makanan dan senjata kepada tentera ikut jalan laut. Jalan laut biasanya dironda unit-unit kapal selam dan unit udara tentera Bersekutu. Kepimpinan tertinggi tentera rasa pilihan terbaik ialah membina landasan keretapi dari Ban Pong, Thailand ke Thanbyuzayat, Burma dengan jarak 415 km.

Jepun paksa tawanan perang terdiri daripada 61,000 orang askar British, Australia, Amerika Syarikat, New Zealand dan Belanda sebagai romusha (buruh paksa). Diorang bawa masuk lebih 300,000 orang dari seluruh Asia Tenggara termasuk orang-orang Melayu, Cina dan India sebagai romusha.

Kumpulan romusha dibahagikan kepada dua kumpulan. Satu kumpulan diarah membina landasan dari sebelah selatan (Thailand) dan satu lagi kumpulan membina dari sebelah utara (Burma). Kebanyakan bahan binaan seperti landasan diambil dari rangkaian Keretapi Negeri-Negeri Melayu Bersekutu dan rangkaian keretapi Hindia Timur (Indonesia).

Jepun target Disember 1943 sebagai tempoh landasan keretapi tu siap. Tapi ia siap tiga bulan lebih awal daripada jangkaan bila kedua-dua kumpulan pembinaan bertemu semula di Kilometer 263, 18 km di Kanchanaburi. Selepas siap, Jepun angkut lebih 500,000 bekalan diperlukan untuk angkatan mereka di Burma seterusnya sebagai tapak operasi untuk menceroboh India.

16,000 orang tawanan perang Bersekutu terbunuh. Lebih 100,000 orang romusha dari Asia Tenggara termasuk Tanah Melayu sama ada mati atau hilang. Hanya segelintir je yang terselamat dan berpeluang menceritakan pengalaman mereka kepada generasi hari ini.

Disebabkan wujud pelbagai rekod jenayah perang semasa projek ini dijalankan, 111 pegawai tentera Jepun dibicarakan selepas Jepun menyerah kalah. 32 daripadanya kemudian dikenakan hukuman mati. Dan sampai hari ini, Jepun masih taknak bagi pampasan kepada semua romusha, sikap tipikal mereka yang taknak mengakui perilaku silam semasa Perang Dunia Kedua.

Oleh: Azizul Farhan

PERANG DUNIA KEDUA ni konflik antarabangsa yang paling berdarah dalam sejarah. Korang boleh baca buku PERANG DUNIA KEDUA ni dan mudah didapati di link shopee ni: https://bit.ly/perangduniakedua


Telur Ais Misteri Terdampar di Pantai Finland

Ais datang dalam pelbagai bentuk dan saiz – dari pergunungan ais sehinggalah ais sehalus salji. Namun, jarang dalam kalangan kita yang menjumpai telur ais bersaiz bola sepak.

Ketika Risto Matilla, fotografer amatur pergi pantai Marjaniemi di Pulau Hailuoto, Finland baru-baru ini, beliau telah menjumpai telur ais tersebut. Dia tangkap gambar telur ais itu dan sebarkannya di media sosial. Sepanjang sekitar 30 meter persegi pasir pantai dilimpahi telur ais yang mempunyai pelbagai saiz dari saiz bola golf sehingga saiz bole sepak.

Pemandangan ini agak lazim apabila keadaan persekitarannya tidak terlalu panas, tidak terlalu sejuk dan tidak terlalu berangin. Pertama sekali, perlu ada kawasan air yang tenang. Persekitaran perlu kesejukan yang cukup untuk terbentuknya ais.

Peluang macam ini menuntut air beku yang cukup kecil untuk membolehkan kristal ais terbentuk. Hujan batu salji akan terbentuk apabila air tersejat dan beku menjadi zarah yang tertiup masuk ke dalam awan ribut. Dalam awan, batu salji itu akan bergerak sana sini sehinggalah pelbagai lapisan ais terbentuk pada batu tersebut sehinggalah ia menjadi berat, akhirnya jatuh ke bawah, turun dari awan.

Telur ais tidak terbentuk melalui proses yang huru-hara seperti itu. Ia terbentuk melalui arus air yang lembut yang ditiup oleh angin bayu. Kemudian, angin bayu bercampur dengan air membantu pembentukan lapisan ais pada batu-batu yang bergerak di sekitar pantai. Batu itu pula bergerak kerana angin bayu yang sejuk itu – freezing current. Berikan masa yang cukup, batu yang beku itu akan terbentuk menjadi seperti telur ais. Hal yang sama pernah berlaku di Siberia ketika tahun 2016.

Telur ais bukan suatu kelaziman yang dapat kita lihat apabila berjalan-jalan pada musim salji di tepi pantai ataupun di tebing sungai. Namun, Matillah bukanlah satu-satunya tempat yang dapat menghargai fenomena alam semula jadi ini.

RUJUKAN:

Hundreds of Mysterious ‘Ice Eggs’ Have Washed Up on a Finland Beach.


Jangan Biarkan Harimau Malaya Pergi!

“Harimau MalayaKami Selalu AdaWalau Di Mana BeradaKami DisiniTerus MenjadiEkor Harimau Sejatí.’’

Alangkah bagusnya jika kita mempraktikkan setiap bait-bait kata tersebut menjadi kenyataan. Kita mengatakan bahawa “kami selalu ada” untuk melindungi Harimau Malaya ini daripada terus diancam kepupusan. Kita menunjukkan bahawa kita merupakan “ekor Harimau sejati” sehingga kita tidak akan membiarkan spesis Harimau ini daripada terus merana diburu oleh manusia yang tidak bertamadun.

Ini kerana jika putusnya ekor Harimau tersebut maka ia bermakna kita gagal dalam melaksanakan misi kita untuk menjadi pelindung haiwan ini. Hanya petah bicara  tapi kudrat tidak berjasa!

Harimau Malaya amat
signifikan kepada negara kita Malaysia. Harimau Malaya telah dan masih menjadi
sebahagian daripada Jata Negara. Lambang Malaysia atau lebih dikenali sebagai Jata Negara memberikan
gambaran awal kepada masyarakat dunia akan nilai dan ciri-ciri yang terdapat
dalam negara kita. Sebagai contoh, Bunga Raya yang terdapat pada Jata Negara
memberikan maksud bahawa bunga ini merupakan bunga kebangsaan Malaysia.

Beralih pula kepada dua ekor harimau yang berada disisi Jata Negara, ia seolah olah menjadi pengawal buat negara  kita. Tujuan haiwan tersebut berada di situ untuk memberitahu bahawa haiwan ini merupakan haiwan rasmi buat negara Malaysia.

Selain itu, Harimau Malaya juga menjadi simbol keberanian rakyat selari dengan sifat pemangsa haiwan tersebut. Jika haiwan ini pupus daripada dunia ini maka ia seperti sudah tidak relevan untuk berada pada Jata Negara seterusnya membuatkan rakyat Malaysia seakan akan kehilangan identiti diri.

Tidak ketinggalan, pasukan kebangsaan negara turut menjadikan harimau sebagai ikon buat pasukan. Sebagai contoh, pasukan bola sepak negara dipanggil sebagai Harimau Malaya dan pasukan hoki kebangsaan pula dikenali sebagai The Speedy Tiger.

Perkara ini dilakukan supaya setiap pemain yang mewakili negara akan bermain bersungguh-sungguh dan mempunyai semangat keberanian yang tinggi seperti yang ada pada harimau. Selain itu, harimau menunjukkan bahawa pemain negara tidak akan mudah menyerah kalah dan akan bangkit melawan.

Persoalannya, apakah yang akan terjadi jika Harimau yang menjadi ikon pasukan negara ini pupus? Adakah haiwan ikonik ini akan ditukarkan dan pasukan negara bakal digelar dengan nama lain? Nampaknya bakal hilang lah taring dan belang daripada pasukan kebangsaan negara.

Bersempena dengan Hari Harimau Sedunia pada 29 Julai pada setiap tahun, penulis menyeru semua pihak untuk menyokong setiap usaha yang dilakukan untuk memulihara habitat haiwan ini di negara kita. Statistik yang dikeluarkan baru baru ini menunjukkan bahawa Harimau Malaya berada dalam tahap yang sangat kritikal.

Hanya lebih kurang 200 ekor harimau yang berjaya direkodkan berada dalam habitat liar. Dikatakan bahawa jika tiada tindakan diambil dalam masa yang terdekat, Malaysia bakal kehilangan haiwan ikonik ini dalam tempoh 5 hingga 10 tahun akan datang.

Pihak kerajaan pada hari ini telah merangka beberapa langkah untuk memulihara habitat ini daripada terus lenyap. Antaranya ialah program konservasi Harimau Malaya.

Program ini dilihat bertujuan untuk menyediakan habitat dan tempat tinggal buat haiwan tersebut untuk terus membiak selaras dengan maksud konservasi iaitu pemeliharaan dan penjagaan. Pusat Konservasi Harimau Kebangsaan (NTCC) di Temerloh, Pahang sedang dibangunkan dan bakal beroperasi dengan matlamat untuk menyelamatkan haiwan ini.

Selain itu, pihak kerajaan turut melaksanakan program penguatkuasaan Harimau Malaya. Di dalam program ini, beberapa kawasan tumpuan (hotspot) telah dikenal pasti dan pihak berkaitan akan melakukan rondaan secara kerap dan efektif. Program ini turut diperkuatkan lagi melalui Tiger Protection and Patrolling Programme (TP3) yang melibatkan kerjasama strategik antara Jabatan PERHILITAN,

Jabatan Perhutanan Semenanjung Malaysia (JPSM), Angkatan Tentera Malaysia (ATM) dan Polis Diraja Malaysia (PDRM). Setakat Julai 2019, sebanyak 21 kes jenayah berjaya dipatahkan serta 429 jerat liar telah berjaya dimusnahkan. Diharapkan kerjasama ini bakal membuahkan hasil yang membertangsangkan.

Akhir sekali, program yang agak tipikal iaitu program kesedaran awam. Program ini kadang kala dilihat sebagai membazir kerana pihak berkaitan perlu mengeluarkan belanja yang besar bagi menyediakan bahan-bahan rangsangan.

Tetapi percayalah, ilmu berkaitan perkara ini perlu disebarkan kepada umum agar mereka tahu betapa kritikalnya masalah ini kepada ekosistem negara. Program ini melibatkan pelbagai kumpulan sasaran seperti pelajar, kakitangan kerajaan serta orang awam. Diharapakan info yang diberikan kepada masyarakat dapat memberikan kesedaran dan membanteras pemburuan haram terhadap haiwan ini.

Kesimpulannya,
isu ini merupakan isu nasional yang perlu diketahui oleh setiap lapisan
masyarakat. Setiap warganegara perlu memainkan peranan mereka yang tersendiri
dalam memulihara habitat Harimau Malaya. Jangan pernah berkompromi dengan pihak
yang tidak bermoral  yang memburu hidupan
liar tersebut. Laporkan kepada pihak berkuasa!

Untuk info lebih lanjut berkaitan Harimau Malaya boleh membacanya di https://www.thepatriots.asia/10-fakta-menarik-mengenai-harimau-malaya/